मुंबई में रिलीज होखत बा ‘गजब सिटी मारे सईयां पिछवारे’ – Anjoria\nश्री पद्मावती पिक्चर्स एवं इंटरटेनमेंट के बैनर तले बनल एक्शन कॉमेडी फिलिम ‘गजब सिटी मारे सईयां पिछवारे’ एह शुक के मुम्बई में रिलीज होखे जात बा. निर्माता अनिल सिनकर के एह फिलिम के लेखक आ निर्देशक बालजीत सिंह हउवन. गीतकार राजेश मिश्रा, अशोक सिन्हा अउर फणीन्द्र राव आ संगीतकार छोटे बाबा हउवें.\nकलाकारन में सुदीप पाण्डेय, मनोज द्विवेदी, सुप्रेरणा सिंह, मोनिका सिंह, संजय पाण्डेय, माया यादव, गोपाल राय, श्रद्धा, नवल, भानू पाण्डेय आ आईटम गर्ल कविता अउर अन्नू कश्यप के खास भूमिका बा.\nनिर्माता अनिल सिनकर आ निर्देशक बालजीत सिंह के कहना बा कि ‘गजब सिटी मारे सईयां पिछवारे’ में भोजपुरिया दर्शकन के कुछ नया देखे के मिली. दू भाईयन का इर्दगिर्द घूमत एह फिलिम में सामाजिक, हास्य आ पारिवारिक माहौल देखे के मिली.


टोंटी आउर धोबियापाट के जतरा – भोजपुरी साहित्य सरिता\nशेष भगवान जाने -------!!\nलाल विहारी लाल के लोक गीत आ छठ गीत के शूटिंग भइल\nका जमाना आ गयो भाया, सभे भाई लोग कुछ ना कुछ उखाड़े-पछाड़े मे लाग गइल बाटे। अखाड़े के रसूख खाति “धोबियापाट” कबों ना कबों लगवहीं के पड़ेला। जब सभे दाँव फेल हो जाले सन, त “धोबियापाट” के सहारा बचेला। फेर मौका आ दस्तूर देखि के “धोबियापाट” दे मारेलन पहलवान लोग। अखाड़ा मे लड़े से पहिले पहलवान लोगन के दिमाग मे एकर जोजना बनि जाले। आखिर अखाड़ा के इज्जत के सवाल उठि जाला। आ इजत खाति त इहवाँ मडर हो जाला। एह घरी सभे एक मुस्त एक्के जोजना पर काम क रहल बाटे। ढेर दिन के मसक्कत के बाद एगो जोजना हाथ आइल बिया, भला कइसे ओकरा छोड़ के कवनो दोसर काम कइल जा सकेला। इहे एगो अइसन जोजना बुझा रहल बा जवने से कुछ भेंटाए के उमेद बा। तन मन धन से ओह जोजना के फलीभूत करे मे पूरा पलिवार जुट गइल बा, त कुछ लोगन के पेटबथ्थी ऊपर आइल बा। जब पेटबथ्थी उपरिया जाले त लोग नरिआए लागेला। कुछ लोग चिचरी पारे मे लाग जाला, एह घरी इहे चल रहल बा।\nजवने देश मे आलू डलले पर सोना निकलत होखे, ओह देश मे समाजवाद डलले पर टोंटी से सत्ता निकले के उमेद होखे, त भला केहू ओकरा के कइसे छोड़ देही। ओही टोंटी से जब पिसास बुझे के भरोषा होखे, लमहर मेहनत क के जुटावल होखे, त कतनों नरेटी फ़ारत रहे लोग, छोड़ले ना जा सकेला। एही बीच ओकरे सुरक्षा के बात उठ रहल बा, त कस के पकड़ल जरूरी बा। अरे भाई! जवने देश मे राति के2बजे कोरट खुलि सकेले, फुटपाथ सरक के चल के गाड़ी के नीचे आ सकेला, हरिना अपने से गोली मार सकेला, त बिछोह मे बँगला काहे ना उजाड़ हो सकत? समाजवाद के संगे हेतना गरमी मे जब सोझे घामे खोपड़ई मे आगि धधके लागत होखे, ओह घरी बेघर होखे के पड़ी, त बुझइबे न करी। उहो राजप्रसाद छोड़ल त मनई के उखाड़ी देही। फेर अइसना मे केहू अकबक बोले लागे, भा मानसिक संतुलन गड़बड़ा जाय, त अचरज नइखे।फेर केकरो से कप पलेट उठवाईं भा पोंछा लगवाईं, राउर मरजी।\nबेचारी टोंटी! जेकरा के देखी सभे कोसे मे जुटल बा। अरे भाई! जब चारा, कोइला, टू जी, थ्री जी सम्मानित होत रहल, तब काहे ना लोग नरेटी फारल। फारे के चाहत रहल न। अब जब टोंटी के राजकीय सम्मान मिल रहल बा, त तकलीफ काहें? लोग बाग दोसरा के सम्मानों ना देखल चाहत बाड़े। अब भलही बुआ के पाँव पूजे के पड़ो, चाहे कन्हैया उठावे के पड़ो, टोंटी के सत्ता के जरी लगावल जरूरी बा। एह घरी त कवनो तरे सुखत समाजवाद के बचावल जरूरी बा। जवने अल्पसंख्यक के बल पर आजू से सांस लेत रहल ह, अब खुदही अल्पसंख्यक बन गइल बा। सुने मे त इहों आवत बा कि सरकार एकरो के संरक्षित के श्रेणी मे डाले जा रहल बा। फेर त अगिला पीढ़ी के लइका लोग पढ़ी – “एक था समाजवाद”। अब इहो बतावे के पड़ी कि समाजवाद स्वहितवाद मे बदल चुकल बा। आँखि खोल के देखा, कुल्हि बुझा जाई। अब अइसन कइसे होखे दियाई, एकरा के बचावे खाति त कुछहु उखाड़े के पड़े, उखाड़ दियाई, टोंटी के कवन बिसात बा।\nजोड़ घटाव के फेरा मे ढेर लोग अझुराइल बा। अबहिए ले पहिले हम-पहिले हम वाला खेला चालू हो गइल बा। नेउर-कीरा के दोसती होखे भा बइर आ केरा के संगति, एकर हाल पहिलही से सभे के मालूम होला। चार दिन के अंजोरिया हवे,फेर त अन्हरिया राति के बेरा शुरू हो जाई। पब्लिक आपन चैनल बदल-बदल के तमाशा देखे मे अझुराइल बा।अब कंटरोल वाली चिन्नी होखे भा सरकार रो पीट के चलत रही। अइसने बिलारी के भागे सिकहर टूटबे करेला, फिरो टूटी। कतने कुकुर सदेह सरग के जतरा करिहें,अपना के मालूम नइखे। बाकि जतरा त होखबे करी। पहिलहुं कई बेर भइल बा, आ अब्बो कई एक जगहा हो रहल बा।\nदू-तीन बरीस मे भरुही बनुक से एकहू फायर ना करेम, त ओकरे नालिया मे मुरचा लागि जाई।फेर मुरचा छोड़ावे मे ढेर मेहनत करे के परी। बनुकिया त बदलल नइखे, पहिलहुं एकरा के लोग चलावत रहे, अब इ कहल कि चलते नइखे, मतलब चलावे नइखे आवत। जब हेतना दिन मे चलावे ना सीख पावल लोग, त आगु कइसे चलाई। अब कपार पीटले का होखे वाला बा। एही भरूहिया खाति गल्ली-गल्ली,चउक-चउक धूमत बेरा सोचे के चाहत रहे नु। तब इहे भरूहिया नीमन लागत रहे, फेर अब बाउर काहें बता रहल बानी। पब्लिक के सब बुझात बा, कबले दोसरा के मूरख बूझत रहब महाराज। कहीं पब्लिक रउवा के मूरख बना दीहलस तब का करब। फेर केकर दोस निकालब। फेर कइसे नैतिकता के पहाड़ा पढ़ाइब?अब त उहो रउवा लग्गे नइखे बाचल। सगरी पोल-पट्टी खुल चुकल बा। माफी के कटोरा लेके कई एक दुवारी घूम चुकल बाड़ी। बाकि इ त मनही के पड़ी कि रउवा नीमन कटोरा खोज लेले बाड़ी, ढेर लोग के एकर जरूरत पड़े वाला बा। ओ सकेला कि कबों टोंटी वाला रउवा लग्गे कटोरा खाति पधार जाव। अब ना त कुछ दिन मे जरूरत पड़ही के बा। अरे भाई! इ धोबियापाट के नई स्टाइल ह। फेर केकरो होस रही कि के कप पलेट उठवलस आ के कटोरा। बाक़िर जतरा त अगहूँ होत रही, लोग आई, लोग जाई।\nभड़ासजयशंकर प्रसाद द्विवेदी, भोजपुरी पत्रिका- भोजपुरी साहित्य सरिता, भोजपुरी व्यंग\nमनीषा श्रीवास्तव के नया एल्बम – माटी के राग -1\nशेष भगवान जाने ——-!!\nका जमाना आ गयो भाया, टँगरी खींचे के फेरा में ढेर लोग अझुराइल बाड़ें। उहो काहें...\nका जमाना आ गयो भाया, अब मनई लोग के बजार लाग रहल बा। दोकान सजा –...


अकल के कमी से नकल प जोर – Anjoria\nOctober 20, 2014 Editor एक तरफा विचार, मनोरंजन 0\nभोजपुरी सिनेमा जगत से जुड़ल लोग अपना अकिल के कमी डुगडुगी पीट के दुनिया के बतावत रहेले. कबो कवनो कलाकार के बालीवुड के कवनो कलाकार के नकल बतावल जाला त कबो हिन्दी के कवनो मशहूर फिलिम के नकल बनावे के एलान कइल जाला.\nमजे के बाति ई होला कि खुद हिन्दी फिलिमन में हालीवुड के नकल होखत रहेला. अब रउरा खुदे अन्दाज लगा लीं कि नकल के नकल का बाद कतना शकल बाचल रही चिन्हाए ला. भोजपुरी सिनेमा के दुर्दशा के जिम्मा अइसन निर्माता निर्देशक आ कलाकारन पर बा जे बिना सोचले समुझले भोजपुरी फिलिम बनावत रहेले जवना फिलिमन के भोजपुरी समाज, भासा भा संस्कार से कवनो मतलब ना होखे. बस केहू तरह पइसा बनावे के बा एह लोग के.\nपइसा बनावे का फेर में सी ग्रेड टाइप के फिलिमन बनावल जाला, दुअर्थी संवाद डालल जाला आ कवनो बेहूदा तरह के आयटम नंबर. फिलिम के लागत निकाले खातिर कवनो आँख के आन्हर गाँठ के मजगर आदमी के बुड़बक बझा लिहल जाला. कई बेर त ई लोग ऊ कलाकार होलें जे सिनेमा जगत के चकाचौंध से खिंचाइल बाप दादा के कमाई लगा देले फिलिम बनवावे में. म्युजिक सीडी आ विडियो के कारोबार में त ई धंधा अउरी चोख तरह से चलावल जाला. आ गवईआ लोग रोजे फँसत रहेला एह धंधेबाजन के जाल में.\nपिछला दस साल से हम इंतजार करत बानी कि कबो त कवनो अइसन फिलिम आई भोजपुरी में जवना के चरचा सगरी दुनिया में होखी. बाकिर अकल के कमजोर के नकल में कतना बरियार होखीहें. देखल जाव कब कवनो आँचलिक कहानी पर मजगर फिलिम बन के आवत बा.\nएही सब से उबिया के भोजपुरी सिनेमा के समाचार पर मेहनत कइल बंद क दिहले बानी. भोजपुरी सिनेमा आ संगीत के खबर हिंदी में देबे लागल बानी बाकिर ओहू में सुधार करहीं के पड़ेला. बस तनी मेहनत कम होखेला.\nआजु अचानके अतना कुछ कहे के पड़ गइल काहे कि हिंदी फिलिम के नकल पर बनत एगो फिलिम के खबर फेर आइल बा.


विरोधी लोगन के ते कुछऊ चाहीं, बाकीर ओकरे हद होखे के चाहीं. पहिले लोग मांग कईल कि सीबीआई जांच होखे के चाहीं. प्रदेश के मुख्यमंत्री बाबा आदित्यनाथ ओहू के मानि लिहले. बाकिर विरोधी का जे चुप रहे.\nLast Updated: October 6, 2020, 3:29 PM IST\nइ राजनीतियो गजब बा. हाथरस के एगो गांव में एगो लड़िकी के संगे बड़ा बाउर भईल. जेकरा पर शक रहे, पुलिस चारि लोगन के पकड़ि के जेल में डालि दिहलसि. अब विरोधी लोगन के त मसाला मिले के चाहीं. रेपे पर राजनीति. चलीं एकरो के बाउर मनला के काम नईखे. विरोधी लोगन के ते कुछऊ चाहीं, बाकीर ओकरे हद होखे के चाहीं. पहिले लोग मांग कईल कि सीबीआई जांच होखे के चाहीं. प्रदेश के मुख्यमंत्री बाबा आदित्यनाथ ओहू के मानि लिहले. बाकिर विरोधी का जे चुप रहे. लड़िकी के घर वालन से मिले के अईसन मारामारी होगईल बा कि केहू पिछुआ मति जाइ.\nमामिला लड़िका के बा, त औरति लोग बोलबे करी. बहुत औरति लोग भी राजनीति में बा, एमपी अउर मंत्री भी बा. बाबा के अपने पार्टी के कुछ नेता औरति भी विरोध करत बा. इ अलगा बात बा कि एहि लोगन के कवनों ढेर मानि-सम्मानि ना मानल जाला. संन्यासी जी राजनीति में बाड़े त जानते होइहें कि इहां शासक के साम-दाम-दंड-भेद के अलावा अउरो बहुते कुछ होला. अब ऊ उत्तर प्रदेश के शासक हउअन अउर बतिए अइसन होगईल बा, जईसे कुल्हि अपराध एहि उतरे परदेस में बा. ए तरह के अपराध उहां राजस्थानों में भइल बा, बाकिर उहां के चर्चा कहिं नइखे होत. अब त जाना ता कि टेलीविजनो पर खाली हाथरसे हाथरस बा.\nहाथरस में एगो लइकी के संगे जवन भईल बा, ओकरा के हर आदमी बाऊरे कही. तबो हमनी के समाज अईसन बा कि मामिला लइकी अऊर मेहरारू के होखे, तो ओकरा पर लोग अलगा तरीका से सोचत-बोलत बा. अपराध त अपराध ह, लइकी के संगे होखे चाहे लड़िका के. तबो औरति-बच्चा अउर बुजुर्ग के जवना समाज में इज्जति ना होखे त हल्ला होखबे करि. हाथरस के मामिला पर त सभे नाराज बा, तबो देखे के बात बा कि अपने पार्टी के नेता, ऊहो औरति नेता लोग मुख्यमंत्री योगी जी के रास्ता बतावत बा. राजनीति अइसने होला. एहिजा संन्यासी लोग भी घेराला अउर बुझाता कि बाबा के घेरे के कोशिश कईल गईल बा. शासक बाबा के साम-दाम-दंड-भेद के अलावे बाहर से भी बहुत कुछ होखत बा.\nबाबा के घेरे वाला ढेर औरतिए लोग बा. अइसे त केंद्र में मंत्री रामदास अठावले भी मुख्यमंत्री से मिले के कार्यक्रम बनवले. अठावले जी महाराष्ट्र के अइसना पार्टी के नेता हऊअन, जवन दलित लोग के हिमायती बतावल जाला. अठावले जी हाथरस कांड के सीबीआई जांच के मांग कईले बाड़े. ऊ बाति त योगी जी मानिए लेले बाड़े. खास बात बा कि मुख्यमंत्री से नाराज लोगनि में कांग्रेस के सोनिया अउर प्रियंका गांधी, तृणमूल के नेता अउर पश्चिम बंगाल के मुख्यमंत्री ममता बनर्जी के संगे अपने पार्टी भाजपा के उमा भारती अउर निरंजन ज्योति भी बाड़ी. देखे वाला बाति ई बा कि उमा भारती अउर निरंजन ज्योति भी योगी जी नियर संन्यासिए हई.\nरामदास अठावले त साथी दल से मंत्री बाड़े, एगो अऊरी राज्यमंत्री निरंजन ज्योति भाजपा के हई. ऊहो योगी जी नियर अऊर उमा भारती नियर संन्यासी हवी. उ लड़िकी के लाश चुपचाप जरा दिहला से नाराज बाड़ी. साध्वी निरंजन ज्योति उतरे परदेस के जिला हमीरपुर से सांसद बाड़ी. योगी जी के अपने परदेश से आवे वाली ई संन्यासी मंत्री कह तारी कि हम एकरा के ठीक नइखीं समझत. लड़िकी के लाश ओकरा घर वालन के दे देबे के चाहत रहे. अब के बतावे कि पुलिस के लोग प्रमाण देत बा कि लाश जरावे के काम लड़िकी के परिवार से पूछि के कईल बा.\nकहल जाता कि साध्वी होखला के अलावा निरंजन ज्योति एगो विशेष कारन से भी मंत्री बनावल गईल बाड़ी. एह कारन उनकरा बोलहीं के चाहीं. अइसन दुसरका साध्वी उमा भारती भी बोल तारी. मध्य प्रदेश के मुख्यमंत्री रहि चुकल उमा भारती अइसन पहिला संन्यासी हवी, जवन एहि कुर्सी पर पहुंचली. ऊ कह तारी कि जे नेता हाथरस जाके रेप पीड़ित ऑ जान गंवा चुकलि लड़की से मिले चाहत बा, योगी आदित्य नाथ के ओकरा के जाए देबे के चाहीं. योगी जी त ई करते बड़े. अब कोरोना चलत बा, त मिले वाला के भी चाहीं कि परहेज बरते.\nपुलिस ईहे चाहति बा. उमा भारती के इहो कहनाम बा कि ऊ कोरोना मरीज होखला के कारनि ऋषिकेश के अस्पताल में बाड़ी. ठीक होते ऊहो हाथरस जाइके लड़िकी के परिवार वालन से मिलिहें. बूझाता कि उनकरो के ना रोकलि जाई. उमा भारती योगी जी से कहले बाड़ी कि रऊरा त बड़ा साफ-सुथरा अऊर तेज शासक हवीं. विपक्ष अउर मीडिया के हाथरस जायेके रोकला पर बीजेपी अऊर राऊर, दुनों के बदनामी होत बा. अब शायद उमा भारती जी संतुष्टे होइहें.\nविपक्ष के त कामे बा सरकार के घेरे के. सोनिया गांधी अउर प्रियंका गांधी के बयान आइल बा. प्रियंका गांधी त अपना भाई संगे हाथरस पहुंचे के कोशिश में दू दिन लड़त रहि गईली. सोनिया गांधी कहत बाड़ी कि लड़िकी के राते-राति जरा दिहल इंसनायित के संगे खेलवाड़ ह. तरह-तरह के आयोग भी हाथरस पर गंभीर बा. राष्ट्रीय महिला आयोग के चेयरपरसन रेखा शर्मा उत्तर प्रदेश के मुख्यसचिव के नोटिस भेजले बाड़ी.\nआयोग नियर संगठन आपन काम करत रहेला, विपक्षी नेता लोग भी सरकार के घेरबे करी. पश्चिम बंगाल के सरकार में मौजूद ममता बनर्जी भी दोसरा परदेश के संन्यासी मुख्यमंत्री के खिलाफ कलकत्ता में हुंकार भर तारी. त एकरा के संयोग ना कहल जाई. पश्चिम बंगाल में जल्दिए चुनाव बा. उत्तरो परदेश में 2022 में होई. सब के नजरि चुनावे पर बा. अब जे राजनीकति में बा, उ चुप कईसे रही. बोली ना त कईसे बुझाई कि जनता के चिंता करत बा. अब बोले के काम चालू बा. भले सीबीआई जांच के आदेश हो गईल, जे चाहत बा, हाथरस जाके लड़िकी के परिवार के संगे मिलते बा. राजनीति ह, चलते रही.


अजय दीक्षित का लगे फिल्मन के कतार – Anjoria\nJun 10, 2010 अजय दीक्षित\nबेटवा बाहुबली का नाम से मशहूर आ भोजपुरी सिनेमा के यंग एण्ड डायनामिक स्टार अजय दीक्षित का लगे आजुकाल्ह नया फिल्मन के लाइन लाग गइल बा. हालही मिलल छह गो नया प्रोजेक्ट में उनका के लीड रोल दिहल गइल बा.\nछहो प्रोजेक्टन में अलगा अलगा किरदार करत अजय बतावत बाड़े कि हर फिल्म में उनकर शेड अलगा अलगा बा. हिन्दी फिल्मन के जानल मानल निर्देशक के आर रेड्डि का फिल्म सिकंदर में अजय के भूमिका एगो एंग्री यंग मैन के बा जवन अपना प्यार खातिर कवनो हद तक जा सकेला. निर्देशक आनन्द के अँखिया बसल तोहरी सुरतिया में हिन्दी के हिट फिल्म हम दिल दे चुके सनम में अजय देवगन के किरदार यादगार प्रेमी का तरह के किरदार बा अजय के. राष्ट्रीय पुरस्कार प्राप्त निर्देशक ब्रजभूषण का फिल्म सोलह सहर के सपन सुनहरा में अजय एगो रोमांटिक नायक का भूमिका में बाड़न. एकरा अलावे भोजपुरी के मशहूर निर्माण कंपनी आदि शक्ति एंटरटेनमेंट का दू गो फिल्मन में अजय के साइन कइल गइल बा. अबहीं एह फिल्मन के नाम नइके धराइल.\nबेटवा बाहुबली फेम अजय दीक्षित के नजरिया तोहसे लागी फिल्मो बाक्स आफिस पर धमाल मचा चुकल बा.


कइसन रही अगर अँजोरिया भोजपुरी किताब प्रकाशन का मैदान में उतरे? – Anjoria\nजुलाई 30, 2013 भोजपुरी किताब\nकिताब के लिखो जब केहू छापही वाला नइखे. किताब के छापो जब केहू खरीदही वाला नइखे. किताब कइसे खरीदे केहू जब किताब लिखइबे ना करी, छपबे ना करी. किताब कइसे खरीदाव जब घर खरची चलावले मुश्किल होखल जात बा.\nसमस्या विकट बा. कहाँ से शुरू कइल जाव आ कहाँ पर खतम, बुझाते नइखे.\nकहीं पढ़ले बानी कि केहू से कबो सुनले बानी कि अगर दिशा मालूम होखे कि केने जाए के बा त बस बढ़ चलला के काम बा. धीरे धीरे राह मिलत जाई निकलत जाई.\nसुरंग जब अपना आखिर छोर पर चहुँपे वाला होला त सबले अधिका अन्हार लागेला.\nफेर अचके में कहीं से कवनो रोशनी के लकीर जइसन दिखाई पड़ेला आ फेर मुहाना लउके लागेला.\nलेखकन के समस्या\nसबसे पहिले लेखक के समस्या पर गौर कइल जाव काहे कि कवनो शुरूआत ओहिजे से होखे वाला बा. भोजपुरी में लिखातो खूब बा आ छपातो खूब बा. समस्या बा कि छपाई के खरचा लेखक का कपारे पड़त बा आ ओह खरचा के निकले के कवनो राह नइखे. हित मीत फोकट में मिल जाव त पढ़सु भा ना एकाध पन्ना पलट जरूर लीहें. बाकिर खरीदे के पड़े त भगवान का तरह अंतर्ध्यान हो जइहे. अबगे त एहिजे रहलें ह. गइले कहवाँ?\nपाठकन के समस्या\nभोजपुरी पढ़ल बहुते बड़ समस्या बा. आदत पड़ गइल बा हिन्दी पढ़े के आ हिन्दी वाला स्टाइल में भोजपुरी पढ़ा ना सके. हिंदी में त जवन लिखाला तवने पढ़ाला बाकिर भोजपुरी में बहुते कुछ अपना जानकारी आ समुझ से समुझे पड़ेला.\nदोसर बात कि ढंग के किताब मिलत नइखे. भोजपुरी रचनाकार खेत खरिहान. अँगना बथान से बाहर निकले के तइयार नइखन आ पाठक के रुचि नइखे रहि गइल ई सब पढ़े के. बा केहू जे भोजपुरी में मौजूदा सामाजिक आर्थिक राजनीतिक हालात पर लिखत होखे. व्यक्तित्व विकास के कवनो किताब केहू लिखत होखो. इतिहास भा विज्ञान का विषय पर कवनो बढ़िया किताब भोजपुरी में मिली का कहीं?\nप्रकाशकन के समस्या\nप्रकाशक त लेखक आ पाठक के बीच के कड़ी होला. ओकरा पता होला कि पाठक का खोजत बाड़ें आ ओह जरूरत के पूरा करे वाला किताब छापे ला ऊ हमेशा तइयार होलें. बाकिर हर लेखक के छपास वाली बीमारी में ऊ आपन आटा गील ना कर सकसु से बहुते किताब छापे से मुकर जाले. बहुते भइल त छपाई के पूरा खरच बरच लेखके से वसूल लीहें आ रायल्टी एडवान्स के त केहू सपनो ना देखि सके भोजपुरी में. जहाँ उनुका धंधा ना लउके तहाँ उ आपन धन दाह करे ला तइयार ना होखसु.\nएह तीनो ले बढ़ के भोजपुरी के समस्या\nलेखक पाठक आ प्रकाशक के समस्यो ले बड़हन समस्या बा भोजपुरी के खुद भोजपुरी से. भोजपुरी में लिखल पढ़ल गँवारु लागेला हमरा इलाकन के हिंदी साहित्यकारन के. भोजपुरी के अनेके साहित्यकार हिंदी में ना पनप सकसु त भोजपुरी के छाँह तर चल अइलें. मन त हिंदी में सोचेला, हिंदी मे बोलेला से बस ओकरे के बिगाड़ के भोजपुरिया देलें. बात बाउर लागी बाकिर जइसे शुद्ध भोजपुरी हिदी ना बन जाई वइसहीं बोगाड़ल हिंदी के भोजपुरी ना मानल जा सके. भोजपुरी के सुभाव ह सहज होखे के. एह में क्लिष्ट संस्कृतनिष्ठ शब्दन के कवनो जगहा ना होखे के चाहीं. अगर हो सके त वइसन शब्द इस्तेमाल होखे जवना के बोले में जीभ टेढ़ करे के जरूरत ना पड़े. आजु भोजपुरी के सबले बड़का जरूरत बा एकरा के हिंदीदां लोगन से आजाद करावे के.\nबीच के राह\nअब एह सब समस्यन का बीच में से राह निकलो त कइसे? एक आदमी के सोचला से कुछ नइखे होखेवाला. सोचे सभके पड़ी. हँ केहू ना केहू के अगुआ बनही के पड़ी.\nलीक से हट के चले वाला सोच\nहमरा समुझ से भोजपुरी के किताब अगर छपवावे बिकवावे पढ़वावे के बा त बनल बनावल लीक से हट के सोचे के पड़ी, करे के पड़ी. भोजपुरी किताबन के पढ़ाकू त ढेरे मिल सकेले बाकिर खरीददार अंगुरी पर गिनाए लायक भेंटइहे. एह हालत में किताब छपवावे के जमल जमावल रास्ता से अलगा रास्ता देखे सोचे के पड़ी. छोट छोट लॉट में किताब छपवावे के पड़ी. एह तरीका में किताब के प्रति किताब लागत त जरूर अधिका होखी बाकिर कुल लागत में बड़हन कमी आ जाई. एह हालत में खरीददार के तनी अधिका दाम देबे के पड़ी, प्रकाशक के तनी कम मुनाफा लिहल सोचे के पड़ी. शुरूआती खरचा लिखे वाला देव बाकिर बाद में हर बीकल किताब से ओकरा कुछ ना कुछ मिले के चाहीं. कुछ अइसन तरीका अपनावे के पड़ी जवना से अगर कवनो किताब के सौ गो खरीददार मिल जासु त लेखक आ प्रकाशक के घाटा खतम हो जाव.\nअब अतना कुछ कहला का बाद हम उमेद करत बानी कि कुछ लोग आगा बढ़ी आ भोजपुरी किताब खरीदे खातिर आपन नाँव लिखवाई. अबहीं कुछ देबे के नइखे. पहिले ई त देखल जाव कि अगर बढ़िया किताब छपे त केहू खरीदेवाला मिली कि ना. अँजोरिया एह दिसाईं आगा बढ़े ला, होम करत हाथ जरावे ला तइयार बिया. बाकिर अउरीओ लोग त आगा बढ़ो.\nहम त चल दिहनी जेकरा साथे चले के बा से आ जाव. सभकर स्वागत बा. अगर रउरा लेखक कवि उपन्यासकार हईं आ भोजपुरी में अबले ना छपल रचना छपवावल चाहत बानी त संपर्क करीं. अपना रचना के कुछ नमूना कृतिदेव फांट में भा यूनीकोड फांट में टाइप करवा के संशोधित कर करा के हमरा लगे ईमेल से भेजीं. अगर रचना पसंद आइल त रउरा अउर कुछ ना करे के पड़ी आ राउर रचना किताब के शक्ल में सभका सोझा आवे का राहे चल सकी.\nएक बात बहुत साफ साफ कह दिहल चाहतानी. किताब खातिर रचना भेजे ना भेजे के अधिकार रउरा लगे बा त छापे ना छापे के फैसला हमार होखी. खरीदे ना खरीदे के अधिकार त पाठक लोग का लगे बड़ले बा. हर रचना के अपना मन मुताबिक संशोधित करे करावे के अधिकार हमरा लगे होखी. अगर रउरा एह शर्त से आपत्ति होखे त कृपा कर के आपन रचना मत भेजीं. एक बेर रचना भेज दिहनी त फेर ओकरा बारे मे बार बार पूछल मत करीं. हम खुद संपर्क करब रउरा से एह बारे में.\nआजु अतना लमहर बतियावे के कवनो सोच ना रहुवे बाकिर जब लिखे लगनी त लमहर हो गइल.\nरउरा सभे के\n11 thoughts on “कइसन रही अगर अँजोरिया भोजपुरी किताब प्रकाशन का मैदान में उतरे?”\nअगस्त 10, 2013 को 4:01 अपराह्न पर\nछापल जाय। अगर बिसय आ बस्तु बन्हिआ रही त जरूर किन के पर्हल जाई।\nअगस्त 9, 2013 को 12:32 अपराह्न पर\nBAHUT BADHIYA BICHAR BA HAM TAIYAR BANI KITAB KHARID KE PADHE KHAATIR.


बिहार पंचायत चुनाव के उमीदवारी आ यूपी के इण्टरमीडिएट परीक्षाफल – टटका खबर\nउत्तर प्रदेश खेल चुनाव देश-दुनिया बिहार भोजपुरी पट्टी राजनीति\nJun 21, 2021 इण्टरमीडिएट परीक्षा परिणाम, क्रिकेट, गोपालगंज, छपरा, जौनपुर, टीकाकरण, पंचायत चुनाव. उत्तर प्रदेश माध्यमिक शिक्षा परिषद, प्रयागराज, बिजली करंट, बिहार, राम विलास पासवान, लोजपा, सोनभद्र\n(टटका खबर, सोमार, जेठ अँजोरिया एकादशी, 2078 विक्रमी)\nउत्तर प्रदेश माध्यमिक शिक्षा परिषद कोरोना महामारी का चलते रद्द कइल गइल परीक्षन के परिणाम जारी करे वाला सिद्धान्त तय कर लिहले बावे. एह सिद्धान्त के मुख्यमंत्री योगी आदित्यनाथ के मंजूरी मिल गइल बा. अब परिणान जल्दिए जारी हो जाए के उमीद बा. एह सिद्धान्त का हिसाब से इण्टरमीडिएट परीक्षाफल निकाले में हाईस्कूल के परीक्षाफल से 50 फीसदी, कक्षा 11 के वार्षिक/अद्धवार्षिक परीक्षा के 40 फीसदी अउर कक्षा 12 के प्री-बोर्ड परीक्षा के 10 प्रतिशत अंक जोड़ल जाई. एकरा के बढ़िया से समुझे खातीर विद्यार्थी अपना गणित के शिक्षक से संपर्क करसु.\nबिहार सरकार आजु 21 जून से विश्व योग दिवस के मौका पर कोरोना टीकाकरण के महाअभियान शुरु करे जा रहल बिया. सरकार इहो तय कइले बिया कि जे लोग टीका ना लगवाई से पंचायत चुनाव ना लड़ पाई. बिहार के टीकाकरण महोअभियान में छह महीना का भीतर छह करोड़ लोग के टीकाकरण के लक्ष्य बनावल गइल बा.\nकिसान आन्दोलन का नाम पर आढ़तियन आ दलालन के आंदोलन से छुटकारा पावे खातिर हरियाणा में सोनीपत के कुंडली बार्डर पर डेरा जमवले आंदोलनकारियन के बिरादरी पंचायतन का तरफ से अल्टीमेटम दीहल गइल बा कि एक तरफ के रास्ता खोल देव लोग.\nलोक जनशक्ति पार्टी कै कार्यकारिणी अजवार का दिने भइल अपना बइठक में अध्यक्ष चिराग पासवान में आपन भरोसा जतवलसि आ पशुपति कुमार पारस के गोल से निकाले के फैसला कइलसि. पशुपति का साथही पाँचो सांसदन के गोल से निकाले के एलान कइल गइल. लोजपा गोल अपना संस्थापक राम विलास पासवान के जनमदिन पांच जुलाई से बिहार में आशीर्वाद यात्रा निकाली आ पूरा राज्य में जनसंपर्क अभियान चलाई. बइठक में भारत सरकार से मांग कइल गइल कि राम विलास पासवान के भारत रत्न से सम्मानित कइल जाव.\nन्यूज़ीलैंड के तेज गेंदबाज काइल जेमिसन काल्हु अइसन धारदार गेंदबाजी कइलन कि महज 31 रन जोड़त बीसीसीआई टीम के पांच गो विकेट चटकि गइल. आईसीसी विश्व टेस्ट चैंपियनशिप फ़ाइनल के तिसरका दिन अतवार के लंच का बाद बीसीसीआई टीम अपना पहिला पारी में 217 रन पर समेटा गइल.\nगोपालगंज के उचकागांव इलाका के सलेमपट्टी गाँव के एगो पोखरा में घोंघा चुने गइल एगो लइकी आ एगो लइका के डूबला से मौत हो गइल.\nप्रयागराज में काल्हु गंगा दशहरा नहान का मौका पर बहुते हिन्दू श्रद्धालु संगम तट पर आस्था के डुबकी लगवलें. ओने मिर्जापुर से खबर बा कि नहान के मौका पर कर्णावती नदी में नहाए गइल अकोढ़ी गाँव के दू गो बहिन डूब गइली सँ.\nछपरा शहर के पोस्चल कालोनी में बिजली के करंट लगला सा एगो लइका के मौत हो गइल. ऊ अपना घर के इंन्वर्टर का लगे से सामान हटावत रहुवे जब ओकरा करंट लाग गइल.\nजौनपुर के बक्शा इलाका के हसरौली के एगो दलित लइका के बहका के ओकरा के एगो मुसलमान नवही भगा ले गइल बा. लइकी के गायब भइला का बाद ओकरा के खोजत परिवार गाँवे के एगो मुसलमान लइको के भागे के खबर सुन के ओकरा बाप से पूछे गइल त ओकर बाप ओह लोग के जान से मार देबे के धमकी देत भगा दिहलसि. अब पुलिस से लव जिहाद के केस दर्ज करावल गइल बा.\nसोनभद्र के रायपुर इलाका के आमकोन गाँव के एगो औरत अपना दू गो बचवन समेत इऩार में कूज गइल. दूनू बजवन के मौत हो गइल बाकिर ओकरा के निकाल लीहल गइल बा.\nजौनपुर के मड़ियाहूं इलाका के सदरगंज मोहल्ला में शनीचर रात एगो दुकान पर टीनशेड लगावे का दौरान बिजली के तार से छुआ गइला का चलते करंट लगला से 13 जने घवाहिल हो गइलें. एक जने के बहुते खराब हालत में इलाज करावल जा रहल बा.


श्वेता यादव बन्हीहें "दिल के बंधन" – Anjoria\nअरविंद चौबे के “ओढ़निया कमाल करे”, विवेक राव के “कबो आवे ना जुदाई”, असलम शेख के “तु ही मोर बालमा” जइसन फिलिमन में अभिनय कइला का बाद अब श्वेता यादव के किरणकांत निर्देशित फिल्म “देवदास” प्रदर्शित होखे वाली बा. एह फिल्म में रवि किशन आ अक्षरा सिंह के मुख्य भूमिका बा. श्वेता यादव एहमें एगो खास रोल में बाड़ी. निर्देशक शशि शेखर के आवे वाली फिल्म “दिल के बंधन” से श्वेता के ढेरहन उमेद लागल बा. उनुका उमेद बा कि एह फिल्म के सफलता से उनुका बड़हन फिलिमन के आफर मिले लागी.\nबिहार के मुंगेर के रहे वाली श्वेता कड़ा संघर्ष आ मेहनत करके आजु आपन पहिचान फिल्म जगत में बना चुकल बाड़ी. इनकर पिताजी इनका के पुलिस में भर्ती करावल चाहत रहले बाकिर बचपने से सांस्कृतिक कार्यक्रमन में शामिल होत रहल श्वेता आपन फिल्म कैरियर बनावे साल 2007 में मुम्बई में आ गइली. ई कई गो फिलिम साइन कर चुकल बाड़ी जवना में “राजा जी आई लव यू”, “महतो जी के दलान”, “धर्मा”, “जान की बाजी”, “जंगल राज का अंत” वगैरह शामिल बा. श्वेता के कई गो सुपर हिट एलबम टी. सिरीज से रिलीज हो चुकल बा.


विनय आनन्द सुपर स्टार बन गइलन – Anjoria\nजून 15, 2010 दामिनी, विनय आनन्द\nचर्चित निर्माता डा॰सुनील कुमार के फिल्म दामिनी के मिलल अपार सफलता आ बम्पर ओपनिंग विनयो आनन्द के भोजपुरी सिनेमा के सुपर स्टारन का कतार में ले आ के खड़ा कर दिहलस. फिल्म में विनय आनन्द के अभिनय आ उनका पर फिल्मावल गीतन के जम के तारीफ हो रहल बा.\nवइसे त विनय आनन्द अपना पहिलके फिल्म चाचा भतीजा से सुपर स्टार का कतार में शामिल हो गइल रहलें बाकिर बाद में उनका कुछ गलती का वजह से उनका से ई पदवी छीना गइल रहे. अब दामिनी उनका के फेर से मौका दिहले बिया. इहो संजोगे बा कि चाचा भतीजा फिल्मो के निर्माता डा॰सुनीले रहलें जिनकर निर्माण दामिनी हवे.\nअब बड़का निर्माता विनय आनन्द के चक्कर लगावे लागल बाड़न बाकिर विनय आनन्द फेर ऊ गलती दोहरावल नइखन चाहत जवन पहिला बेर कइले रहन. अपना कैरियर के सँवारे खातिर ऊ डा॰सुनील के जम के तारीफ करत कहलन कि डा॰सुनील एगो हरफनमौला इंसान हउवें जिनका फिल्म निर्माण आ ओकरा सफलता खातिर जरुरी हर चीज के भरपूर जानकारी बा. विनय आनन्द इहो कहलन कि ऊ कबो मनोज तिवारी, रविकिशन, भा निरहुआ के बराबरी ना कर सकस. ई सब लोग उनका बड़ भाई जइसन बा. कहलन कि दस हजार लोग का कार्यकुशलता से आजु भोजपुरी सिनेमा तरक्की कर रहल बा आ उनको जिम्मेदारी बढ़ गइल बा. जब दर्शक उनका से आशा करत बाड़े त उनको दायित्व बा कि ऊ भोजपुरी सिनेमा के बेहतरी खातिर काम करस.\nविनय आनन्द भलही हिन्दी फिल्म का बाद भोजपुरी में अइले बाकिर उनका पहिचान मिलल भोजपुरिये सिनेमा से. बिहार आ यूपी के दर्शकन के तहे दिल से धन्यवाद करत विनय आनन्द कहलन कि ई दर्शक उनका खातिर भगवान जइसन बाड़े. पिछला शुक के रिलीज भइल दामिनी एकतालिसो जगहा से सौफीसदी कलेक्शन कर देखवलस आ हर वर्ग के दर्शक फिल्म के सराह रहल बाड़े.


ना ओनिये के ना एनिये के – बतंगड़ 72 – Anjoria\nफरवरी 13, 2018 ना ओनिये के ना एनिये के - बतंगड़\nअबकी के बजट का बाद फेरु इयाद आ गइल भोजपुरी कवि अशोक द्विवेदी के एगो कविता के अंश – बीच के अदिमी ससुरा, ना ओनिये के ना एनिये के. कूल्हि ठसक आ इमानदारी केने दो घुसुर गइल बा.\nकविता लमहर बा आ पूरा कविता एहिजा दिहला के ना त कवनो जरुरत बा ना जगहा. बस इहे बतावे के बा कि बीच के आदमी हमेशा से पिसात आइल बा. ऊपर वाला का लगे सब कुछ बा जवना से ऊ आपन हर हालात सम्हारि सकेला. नीचे के आदमी जतने में बा ओतने में खुश बा. आजु क काम चलि जाव अतने में संतुष्ट. बीच के आदमी लालसा के सतवाँ घइला भरे का फेर में आपन जिनिगी खराब कइले जात बा. कमाई का फेर में ओकरा लगे समय नइखे. अपना परिवार ला के कहो ऊ खुद अपनो ला समय नइखे निकाल पावत. थोड़ बहुत बाचतो रहुवे त फेसबुक आ सोशल मीडिया का फेर में उहो लाग जात बा. लालसा के सतवाँ घइला के खासियत होला कि ऊ कबो भरे ना. जतने पावत जाई ओतने के लालसा अउरी बढ़त जाई. इन्दिरा गाँधी का जमाना में रुपिया में 97 पइसा टैक्स में दे देबा वाला आदमी आजु तैंतीसो पइसा दे के परेशान बा. सरकार के दस फीसदी ना देबे के पड़े एकरा फेर में ऊ आपन सौ पइसा गँवावे ला तइयार बा. ना कमाएब ना टैक्स देबे के पड़ी. ओकर नाराजगी एह हद ले सोझा आ जाता कि ऊ लूटेरा आ धाटालाबाजन के भोट देबे के धमकी देबे लागल बा. कुछ मामिला में ओकर शिकायत जायज कहल जा सकेला. नौकरी पेशा वाला आदमी के टैक्स पहिलहीं कटि जाला आ ऊ एकरा के कवनो तरह लुका छिपा ना सके. बिजनेस आ धंधा में लागल लोग का लगे हतार तरीका बा आपन टैक्स चोरावे के. अलग बाति बा कि वित्त मंत्री का नजर में ई बाति निकहा से आ गइल बा ऊ कवनो ना कवनो तरीका से एकरा पर काबू पावे का कोशिश में बाड़न. बीच के अदमी इहो ले के परेशान बा.\nआ अब बजट में लुकाइल राजनीतिक मकसदो प चरचा क लीहल बेकार ना कहाई. मोदी नाम के नेता के सबले बड़का खूबी ह कि ऊ मैच हमेशा अपने मैदान में करावेलन. हर चुनाव में मैदान बदलि लीहल उनुकर रणनीति में शामिल होले. अबकिओ के मैच उनुके मैदान में होखे जा रहल बा से एह बजट से ई साफ हो गइल. किसान, दलित, गरीब, आ गाँव खातिर एह बजट में सरकार के खजाना खोल चुकल मोदी सरकार आधी मैदान त अइसहीं जीत लिहले बिया. अब देखै वाली बाति होखी कि विपक्ष एकर काट का खोजत बा, हिन्दुवन के बाँट के मोदी के हरावे वाली विपक्षी रणनीति अब काम नइखे आवे वाला. देश के टुकडे़-टुकड़े करावे वाला गैंग के पोसल बेकार साबित होखे जा रहल बा. हार्दिक अल्पेश आ जिग्नेश वाली तिकड़ी के तिकड़म एह मैदान में कामे आवे वाला नइखे.\nआ अब चलत-चलत हाल के उपचुनावो के चरचा क लीहल जाव. राजस्थान आ पश्चिम बंगाल में भइल तीन गो लोकसभा सीट आ दू गो विधानसभा सीटन के पाँचो चुनाव हारिओ के भाजपाई भक्त मगन लउकत बाड़ें. बंगाल का चुनाव में उनुका एह बाति के खुशी बा कि कांग्रेस आ बँवारा गठबन्हन के पछाड़ के भाजपा टीएमसी के असत मुकाबिला में आ गइल बिया. राजस्थान के चुनाव हारल आगे फायदा देबे जा रहल बा. पाँचो सीट जीतेवाला विपक्ष अबकी ईवीएम मशीन के गड़बड़ी के बाति नइखे करत. आ अगिला लोकसभा चुनाव में जब ओकरा हार मिली तब ऊ एकर शिकायत करे जोग ना रहि जाई. वइसे नोट करे जोग इहो बा कि अह पाँचो में से कवनो सीट पर प्रचार करे ना गइल रहलें बबुआ. लोकसभा में त उनुका जाहीं के पड़ी. आ ऊ कुछ ना कुछ अइसन करिये दीहें जवना के ढोल बजा दी भाजपा. दोसरा का घर प ढेला फेंके वाला के आपन घर बिना काँच वाला होखे के चाहीं. आ सूट बूट वाली सरकार प अछरंग लगावे वाला बबुआ के खुद सत्तर हजार के जैकेट ना पहिने के चाहीं.


बतकुच्चन  – ९२ – Anjoria\nJan 1, 2013 बतकुच्चन\nसमाज में भड़इता आ मीडिया में भाँड़ बहुते मिल जइहे. अब भड़इता त ऊ जे भाड़ा देव बाकि भाँड़? आ फेर भाँड़ आ भँड़ुआ में का फरक? भँड़सार त सुनलही होखब सभे जहाँ अनाज भूंजाला. मीडिया में भँड़सारो होला जहाँ तरह तरह के खबरन के भुंजल जाला बाकि आजु हमार बतकुच्चन भाँड़ आ भँड़ुए पर टिकल रही. हो सकेला कि भाँड़ से भँड़ुका के भरम हो जाव बाकिर भँड़ुका माटी के बनल बरतन होला जबकि भाँड़ माटीओ के सोना बता देले. हालांकि जब भाँड़ आ भँड़ुआ में चुने के सवाल होखी त कवनो दिने भाँड़ के चुन लिहल जाई. काहे कि भाँड़ चारण करेला. सुने वाला के अतना बड़ाई कर देला कि ओकरो भरम हो जाला कि साँचहू ओकरा में कुछ खासियत बा आ तब ऊ ओह भाँड़ के भँड़ुका इनाम से भर देला. अब एह भाँड़गिरी के प्रचलन मीडिया खास कर के टीवी चैनलन पर जम के होखे लागल बा. आ एह जमाना में अखबार आ पत्रिकन का मुकाबले टीवी चैनल भारी पड़े लागल बाड़े. जवन खबर रउरा आजु पढ़त बानी ओकरा के ऊ काल्हुए अपना चैनल पर उगिल दिहले होखीहें. अलगा बात कि ओतना चमक दमक का बावजूद अखबार के जवन मान बा तवन टीवी चैनल के नइखे. लोग अखबार में छपल पर जल्दी आ बेसी विश्वास कर लेला जबकि टीवी के खबर के चटपटिया स्वाद से आनन्द लेबे के बात समुझल जाला. अब एह भाँड़गिरी का चरचा का बीच भँड़ुआ छूटल जात बाड़े स. जानते होखब कि भँड़ुआ केकरा के कहल जाला. भँड़ुआ दलाल होखला का बावजूद दलालो से बदतर होला. दलाल त अगुआ, बीचवनिया जइसन होला हालांकि तनी बदनाम हो गइल बा. जबकि भँड़ुआ के इज्जत ना त कहियो रहल ना होखी. अब रउरा पूछ सकीले कि दलाल आ भँड़ुआ में दलाल नीमन कइसे हो गइल आ भँड़ुआ खराब काहे? त जानीं कि दलाल रउरा स्वस्थ जरूरत के पूरा करावेला जबकि भँड़ुआ रउरा खराब जरूरतन के. दलाल जमीन भा सामान बिकवावे ला ओकर बड़ाई कर के रउरा के उकसाई खरीद लेबे खातिर. जबकि भँड़ुआ रंडी पतुरियन के सौदा करावे खातिर जानल जालें. अब कहब कि मीडिया में रंडी पतुरिया के चरचा कइसे आ गइल त जान लीं कि बहुते नेता ओहू ले गइल गुजरल होले आ ओह नेतवन के चमचई बड़ाई करे वाला भाँड़ के भँड़ुआ ना कहल जाव त का कहल जाव? जानत बानी कि एह बतकुच्चन से कुछ मीडिया वालन के छनछनी लाग सकेला बाकिर हम त ई सोच के निश्चिंत बानी कि जंगल में मोर नाचल त देखी के? भोजपुरी में नीमन बेजाँय लिखिए दिहनी त पढ़ी के? आ जवना लोगन के हम भाँड़ आ भँड़ुआ से तुलना करत बानी ओह लोग के भोजपुरी त दूर हिन्दीओ ना आवे. हो सकेला कि आवत होखे बाकिर जाने ना दी लोग. एह जाड़ा पाला का दिन में भाँड़ के चरचा से जवन गरमी मिलत बा तवना से भँड़सार के गरमी जस सुकून मिलत बा. आजु का जमाना में हीटर आ ब्लोअर का सोझा हो सकेला कि रउरा यादो ना होखे बोरसी के. बोरसी में आग जला के रखात रहुवे जवन ढेर देर ले गरम राखत रहुवे कोठरी दलान के. दुअरा बइठल मरद लोग त कउरा ताप लेला बाकिर घर के लड़िकी मेहरारूवन खातिर बोरसिए के सहारा रहि जाला गाँव देहात में. आजु जब लिखत बानी त एहिजा के तापमान पाँच डिग्री के लगभग बा. खिचड़ी ले त अइसने चले के बा. चलीं अपना अपना काम पर चलल जाव आ जिनका नइखे जाए के से जाव देह सेंक लेव टीवी पर भँड़ुआगिरी देखत.


पप्पू का बाद अब चुरइल बनावे के तइयारी – टटका खबर\nMay 31, 2019 चुरइल, जय श्री राम, पप्पू, ममता, रिगावल, रीगल\nदक्खिनपंय़ी जमात का हाथे सोशल मीडिया के अइसल ताकत आ गइल बा जवना के सुगठित इस्तेमाल क के ऊ नीमन नीमन लोग के हवा बिगाड़ सकेलें. कवनो बाति देश भर में कम से कम समय में पसार देबे के ताकत के पहिलका नमूना ओह दिन देखे के मिलल रहुवे जब अचके पूरा देश में गणेश जी के मूर्ति दूध पीए लागल रहलें. बाद में जबले ओकर वैज्ञानिक जानकारी सामने आवे तब ले करोड़ो लोग मन्दिरन में उमड़ पड़ल रहुवे. तनिका सोचीं कि अगर एह ताकत के इस्तेमाल से कवनो बड़हन बवाल करावे में इस्तेमाल होखे तब का होखी, कइसे सम्हारल जाई ओह अफवाह के ?\nफेर एही ताकत के इस्तेमाल क के एगो भल सोझवा मनई के पूरा देश पप्पू बना दिहलसि. आ शायदे अब कवनो बाप महतारी अपना लइका के पप्पू का नाम से बोलाई. ठीक ओही तरह जइसे महाविद्वान दशानन के नाम रावण शायदे केहू के नाम में सुने के मिलेला. अलग बाति बा कि पप्पू बना दीहल गइल मनई के मानसिक विकास ओही सीमा ले भइल बा कि ओकरा पर ई लेबल सटावल बहुते आसान रहल.\nअब एगो औरत के चुरइल घोषित करे के साजिश चालू बा. रउरो सभे देखले होखब कि करीब करीब हर गाँव-मोहल्ला में एक ना एक आदमी भा ओरत अइसन रहेला जेकरा के भर गाँव रिगा रिगा के पगला दिहले रहेला. ओकरा के कवनो नाम से भा दोसरा तरीका से खोंच खोंच के एह सीमा ले अँउजा दीहल जाला कि ऊ रिगावे वालन के ढेला मारे लागेला आ लोग के मनसाइन करे के एगो खेल मिल जाला.\nअब पश्चिम बंगाल के मुख्य मंत्री के चुरइल धोषित करे के खुलेआम साजिश कइल जा रहल बा. बेचारी के जय श्रीराम कहि कहि के अतना अँछजा दिहले बा लोग कि ऊ बेचारी जय श्री राम सुनते चिनचिनाए लागल बाड़ी. खुलेआम सोशल मीडिया पर बतावल जा रहल बा कि चुरइल के पहिचान का ह ? आ जवाबो बतावल जा रहल बा कि ऊ उज्जर साड़ी पहिरले रहेले आ राम जी के नाम सुनते खिसिया जाले. आ एकरा साथही बाकायदा अइसन हवा बना दीहल गइल बा जवना में कवनो ना कवनो आदमी धीरे से भा जोर से चिल्ला देत बा – जय श्री राम. आ ममता गाड़ी रोक के कूद पड़त बाड़ी आ लागल बाड़ी गरिआवे.\nसबले जरुरी बा कि ममता रीगल छोड़ देसु आ दोसर जरुरत बा कि एह तरह के कोशिश से एगो भल औरत के पगलावे के साजिश पर रोक लगावल जाव. दिक्कत इहे बा कि जय श्री राम बोले से केहू के रोकल ना जा सके. ममता या त एह पर रीगल छोड़ देसु चाहे अपना मर्जी के कवनो नारा लगा के एकर जवाब दे देसु. बाकिर एकरा के रोकल ममता छोड़ दोसरा का हाथ में नइखे. लोग तबे ले तोहरा के सुना सुना के जय श्री राम कहल करी जब ले तू रीगत रहबू. रीगल बन्द क द, लोग रिगावल छोड़ दी. ना त देर सबेर तोहरा के चुरइल के पर्यायवाची बनावे से केहू रोक ना सके.\nदेखिए इस बानों को,जय श्री राम शब्द सुनते ही ऐसे बौखला गई जैसे कोई इन्हें गाली दे रहा हो\nलगता है बानों नकली हिन्दू हैं असल में यह कोई मुल्ली हैं,यह कल का वीडियो है\nऐसा लग रहा है जैसे मोदी जी को वापस सत्ता में आते देख कर अपना मानसिक संतुलन खो चुकी हैं।\nविनाश काले विपरीत बुद्धि। pic.twitter.com/ZpeXtfTdk3— Sandhya Pandey (@Sjp1007) May 31, 2019


‘हीरो’ के उमेद में प्रकाश जैस उछाह में – Anjoria\nभोजपुरी अभिनेता प्रकाश जैस अपना आवेवाली फिल्म ‘हीरो’ लेके बहुते उछाह में बाड़न. एहमें प्रकाश जैस जूनियर निरहुआ प्रवेश लाल यादव आ शुभी शर्मा संगे एक्शन करत नज़र अइहें. फिल्म में प्रकाश जैस के एगो अलगे ट्रैको बा. निर्देशक सुब्बाराव आ नायक प्रवेशलाल के बड़ाई करत प्रकाश जैसके कहना बा कि एही लोग के सहयोग से ऊ एतना बढ़िया काम कर पवलें.\nप्रकाश जैस हिन्दी आ भोजपुरी में अनेके फिलिल कइले बाड़न. एहमें से ‘कलुआ भईल सयान’ एह घरी बिहार में खूबे दर्शक बिटोरत बा. निर्माता बिट्टू सरदार के फिल्म ‘रिक्शावाला आई लव यू’ के शूटिंग प्रकाश जैस पूरा कर लिहले बाड़ें.\nसीमा सिंह निरहुआ, बाली अउर मोनालिसा संगे फेर अइली


बतकुच्चन १०२ – Anjoria\nMar 19, 2013 बतकुच्चन\nपिछला हफ्ता एक जने के पटावे खातिर दोसरा जने के पठा दिहल गइल. जिनका के पठावल गइल से ओह राज्य के पालक रहलें आ लोग कहत बा कि एह बहाने उनुका के पटावे के कोशिश कइल गइल बा जिनकर सहारा अगिला साल के चुनाव का बाद लेबे के जरूरत पड़ सकेला.\nराजनीति में हर तरह के पट्टी पढ़ावत रहेला लोग बाकिर कूटनीति में चालबाजी के एगो अइसन नमूना देखे के मिलल बा कि जीव सन्न दे रहि गइल. सुनत पढ़त देखत आइल रहनी कि सगरी खूदाई एक तरफ जोरू के भाई एक तरफ. अब कूटनीतिओ में एकर पालन होखे लागल बा. मलकिनी का नइहर के हर अपराधी हमनी के ठेंगा देखावत आजाद होखत जात बा आ हमनी के बूता नइखे कि ओहन के विरोध कर पाईं स. मलकिनी के गोल के लोगो मुँह पर पट्टी बान्ह लिहले बा. केकर मईया बाघ बियानी कि मलकिनी के नइहर से जुड़ल मुद्दा पर आपन मुँह खोल सको. से सभे पटा गइल बा. केहू के आँख पर पट्टी पड़ल बा त केहू मुँह पर पट्टी बान्ह लिहले बा. जानत बा लोग कि ओह लोग के बात रउरा सभे पतियाएब ना से ऊ लोग रउरा के पटियावे के कोशिशे छोड़ दिहले बा एह मुद्दा पर. जानत बा कि रउरा के एह बात पर पटकनिया दिहल संभव ना हो पाई त पटकुनिया पड़ गइल बा ऊ लोग.\nअब एतना देर के पटपटाहट से रउरो बहुत कुछ साफ हो गइल होई कि हम कवना पट्टी के बात करत बानी. आ हो सकेला कि एह फेर में पटावल, पठावल, पटियावल, पतियावल, पट्टी पढ़ावल, पट्टी बान्हल, पट्टी पड़ल, पट्टी, पटाइल, पटकुनिया, वगैरह पर से धेयान हट गइल होखी. अपना विद्यार्थी जीवन में हमनी के वाक्य में खाली जगहन के शब्दन से भरे के कहल जात रहुवे परीक्षा में. बाकिर बतकुच्चन में हम कुछ शब्द ले लिहिलें आ फेर ओह शब्दन के गोलियावत वाक्य भरत रहीलें. ई त भइल बतकुच्चन के रचना प्रक्रिया आ हम त हमेशा इहे चाहब कि रउरो सभे राजनीतिक गोलबंदी भूला के एह शब्दन के मतलब आ ओकर इस्तेमाल पर धेयान दी सभें. सामयिक मुद्दन के इस्तेमाल त बस सुभीता खातिर कर लिहल जाला कि बतियावे आ समुझे में आसानी होखे. ओकर कवनो निहितार्थ निकलला के जरूरत ना होखे.\nदू हफ्ता में फगुआ आवत बा से ढेरे कादो पाँकी फेंकल लगावल जाई. कुछ दोसरा पर लागी कुछ रउरो पर पड़ सकेला. दोसरा के गोबर लगावे में आपनो हाथ त गंदा होखहीं के बा. केकर केकर लीहीं नाम कमरी ओढ़ले सगरी गाँव. बाकिर तकलीफ एह बात के बा कि जब कवनो देश अपना बात से मुकर जाव त फेर केकर भरोसा रहि जाई. बाते से आदमी पान खाला बाते से लात खाए के नौबत आ जाला. आ एहसे बोलत घरी बहुते सम्हर के रहे के चाहीं. आ फेर कवनो बात के लमरलो के सीमा होखे के चाहीं. बात ह हनुमान जी के पोंछ त ह ना कि जतना मन करे बढ़वले चल जाईं. से अब एहिजे रोकत बानी आजु के बतकुच्चन.


चैता पर नचली मोनालिसा – Anjoria\nजून 19, 2010 चइता, मृत्युंजय, मोनालिसा\nभोजपुरी सिनेमा में कजरी, ठुमरी, आ चइता शायदे कबो लउकेला बाकिर मृत्युंजय में चइता देखहू के मिली सुनहू के मिली. एह चइता पर नचले बाड़ी भोजपुरी के मशहूर अदाकारा मोनालिसा. एह डांस में डेढ़ सौ डांसरन के टीम उनका साथे नाचल बा.\nभोजपुरी सुपर स्टार दिनेशलाल यादव निरहुआ, रिंकू घोष, मोनालिसा, बृजेश त्रिपाठी, आ संजय पाण्डे के मुख्य भूमिका वाली एह फिल्म के निर्माण निर्माता प्रवेश सिप्पी अपना बैनर एन एन सिप्पी प्रोडक्शन का तहत कर रहल बाड़न आ निर्देशक बाड़े जगदीश शर्मा.\nचइता के एह गाना आ डाँस कातिर मुंबई का गोरेगाँव का फिल्मीस्तान स्टुडियो में भव्य सेट लगावल गइल रहे आ पहिलका बेर एह स्टुडियो में कवनो भोजपुरी गाना फिल्मावल गइल. गाना खातिर गाँव के खूबसूरत सेट लगावल रहे. कच्चा मकान, बैलगाड़ी, पुरनका जमाना के लालटेन, हर बात के बारीकी से ध्यान राखल गइल रहे. मंच पर तबला वाला लोग पूरा उत्साह का साथ मौजूद रहुवे आ एह डांस खातिर मोनालिसा छह दिन के रिहर्सल कइले रहली आ कड़ा मेहनत का बाद कवनो फिल्म में पहिलका हालि चइता शूट करे के इतिहास बनल.


भोजपुरी पट्टी के खबर (शनिचर,4अप्रैल 2015) – टटका खबर\n(शुक,3अप्रैल के खबर)\nफैबइण्डिया कंपनी के गोवा के पणजी के पास कैंडोलिम में शो रूम में कपड़ा खरीदे चहुँपल केन्द्रीय मंत्री ट्रायल रुम में कपड़ा नापे गइली त देखली कि एगो कैमरा लुका के लगावल गइल बा. तुरते पुलिस में शिकायत करावल गइल आ पुलिस चहुँप के कैमरा के रिकार्डिंग जब्त करत दुकान के सील क दिहलसि. चार गो कर्मचारियन के हिरासत में ले के जाँच कइल जा रहल बा. आए दिन एह तरह के शिकायत कवनो ना कवनो शोरूम का बारे में आवत रहेला आ लोग के एह बारे में सावधान रहे के चाहीं. कपड़ा बदले से पहिले देख लिहल करीं कि दुकान में कवनो कैमरा त नइखे लागल.\nबेंगलुरू में भाजपा के राष्ट्रीय कार्यकारिणी के संबोधित करत पार्टी अध्यक्ष अमित शाह कहलन कि भाजपा अबहीं दस बीस साल ले केन्द्र के सत्ता में बनल रहे वाली बा काहे कि सरकार सही दिसाईं काम करत बिया.\nयुद्ध में फँसल यमन से 664 गो अउरी भारतियन के सही सलामत निकाल ले आवल गइल बा. अबले एक हजार से अधिका लोग के सुरक्षित निकाले में सफलता मिलल बा.\nबेंगलुरु में भाजपा के एगो रैली के संबोधित करत पीएम नरेंद्र मोदी अपना दस महीना के काम के हिसाब देत कहलन कि अइसन कवनो कारण नइखे जवना से देश बढ़न्ती का राह पर पीछे छूट जाव. कहलन कि उनकर सरकार साबित कर देखवलसि कि अगर नीयत साफ होखो त नतीजो सही आवेला. जमीन अधिग्रहण का मामला पर मोदी कहलन कि उनकर सरकार चाहत बिया कि किसान के जिनिगी आ हालात सुधरो आ एकरा खातिर ऊ हर कुछ करे ला तइयार बाड़न. कहलन कि कुछ राजनीतिक गोल अपना फायदा खातिर किसानन के भरमावे में लागल बाड़े\nतीस साल बाद दुनिया में सबले अधिका मुसलमान हिन्दुस्तान में होखीहें. मुसलमानन के सबले बड़का देश बन जाई हिन्दुस्तान आ इंडोनेशिया पीछे छूट जाई. अमेरिका के एगो शोध संस्थान के कहना बा कि ओह घरी ले हिन्दू लोगो के आबादी में बढ़ोतरी होखी आ दुनिया के तिसरका आबादी बन जाई हिन्दूवन के. सबले अधिका मुसलमान होखीहें, दुसरका पर ईसाई आ तिसरका पर हिन्दू.\nदेश के विदेशी मुद्रा भंडार लगातार दुसरको हफ्ता बढ़त गइल आ 27 मार्च के खतम भइल हफ्ता में ई 341.38 अरब डॉलर के नया रिकॉर्ड बना दिहलसि. 20 मार्च के खतम भइल हफ्ता में विदेशी मुद्रा के भंडार 339.99 अरब डॉलर रहुवे.\nहॉकी के महाकुंभ5अप्रेल से शुरू होखे जा रहल बा. सुल्तान अजलान शाह कप5अप्रैल से शुरु होखी आ एकरा ला भारत के पुरुष हॉकी टीम पूरा से तइयार बा विश्व चैम्पियन ऑस्ट्रेलिया से लोहा लेबे खातिर.\nपंजाब के साइकिल इंडस्‍ट्री अब बिहार, झारखंड, पश्चिम बंगाल, छत्तीसगढ़, ओडिशा वगैरह पूरबी राज्यन के रुख कइले बिया. बिहार के हाजीपुर में साइकिल निर्माता कंपनी एवन के साइकिल मैन्युफैक्चरिंग यूनिट 12 अप्रैल से शुरू होखे जा रहल बा. हीरो साइकिल्स पिछला साल बिहटा में आपन प्‍लांट पहिलहीं लगा चुकल बावे.\nभारत संचार निगम देहाती इलाका के लैंडलाइन शुल्क 30 रुपिया महीना बढ़ा के 120 रुपिया क दिहले बावे आ फ्री कालो अब अपने नेटवर्क पर दिहल करी. एह बात के जानकारी ग्राहकन के नइखे दिहल गइल आ जब अगिला महीना के बिल चहुँपी तब ओह लोग के एकरा जानकारी होखी.\nससुरारी में नवरसा में जा के बसल एगो आदमी के आ ओकरा पत्नी के लाश रोहतास जिला के बुधुआ गाँव के इनार से निकालल गइल. मरे वालन के बेटा के कहना बा कि ओकरा नाना के पटीदार लोग संपति हड़पे खातिर ओकरा बाप महतारी के जान ले लिहले बा. हत्या करीब बीस दिन पहिले कइल गइल जबसे ऊ लोग लापता रहुवे.\nसिवान जिला के भगवानपुर हाट थाना के नगवां गांव में 22 साल के एगो नवही के ओकरा घर से बोला के गोली मार के मुआ दिहल गइल. बतावल जात बा कि मजदूरी क के घर चलावे वाला संजीव भोजपुरी के गीतो रचत रहुवे आ गोली मारे वाला गीत मांग के ले जाव आ बेच देत रहुवे. एह बात के जानकारी मिलला का बाद ऊ गीत दिहल बंद क दिहलसि आ लागत बा कि एही चलते ओकरा के गोली मार दिहल गइल.\nचंदौली जिला के भभुआ नगर के जमीन के झगड़ा का चलते 50 बरीस के एगो आदमी के टांगी से काट के मुआ दिहल गइल. खेत से फसल काट के घरे आवत घरी मरद मेहरारू के घेर के हमला क दिहले कुछ लोग. मेहरारू का बयान पर तीन जने के गिरफ्तार क लिहल गइल बा आ बाकी के खोजत बिया पुलिस.\nगोरखपुर थावे रेलखंड पर पिछला दिने गरमी का सीजन में गुवाहाटी से गोरखपुर ले हफ्ता में एक दिन चले वाली गाड़ी के एलान का बाद अब एगो अउर गाड़ी के एलान भइल बा. 30 अप्रैल से कटिहार से फिरोजपुर कैंट ले एगो समर स्पेशल गाड़ी एह रुट से चलावल जाई.\nनौ बरीस बाद एह साल फेरू चंदौली महोत्सव के शुरुआत भइल बा. शुक का दिने चंदौली के जिलाधिकारी एकर उद्घाटन कइलन. शुरुआत क्रास कंट्री रेस करा के भइल जवना में करीब सवा तीन सौ खिलाड़ी शामिल भइले. समारोह में सांस्कृतिको कार्यक्रम करावल जाता.\nबलिया बक्सर हाईवे पर शुक के साँझ एगो कमांडर जीप मोटर साईकिल से जात दू गो नवहियन के कचरला का बाद सड़क का किनारे फेड़ से जा टकराइल आ जीप पर सवार पाँच जने के मौत ओहिजे हो गइल. ई लोग नवका बाबा स्थान जात रहुवे.\nशुक का दिने छपरा जीआरपी में हरियाणा के एगो सैनिक जवान के भाई मुकदमा लिखवलन कि घर से गुवाहाटी जात ओकर भाई आखिरी बेर छपरा जंक्शन से फोन कइले रहुवे आ ओकरा बाद से ओकर पता नइखे. घटना पिछला पखवारा के ह.\nबक्सर के सिकरौल थाना के गोपपुर गाँव में जमीन के झगड़ा का चलते एगो आदमी के लाठी से पीटपीट के मुआ दिहल गइल आ ओकरा बेटा आ मेहरारू के घवाहिल क दिहल गइल. पुलिस एह मामला में चार जने के गिरफ्तार क लिहले बिया.\nछपरा जिला के कोपा इलाका के कोपा गांव में बनैला सूअर के हमला से एक आदमी के मौत हो गइल. 55 बरीस के एह आदमी के मार के सूअर ओकर खून पीयत रहुवे जब लोग देखल. देखे वाला लोग चहेटे चहलसि त ओहू लोग पर हमला क दिहलसि. बाद में बिंद टोलिया ओरी एह सूअर के घेर के मार दिहल लोग.\nसिवान जिला के महाराजगंज इलाका के जिगरहवा स्कूल के हेडमास्टर के साईकिल से गिरा के मोटरसाईकिल से आइल दू गो बदमाश उनकर झोरा छीन ले गइले सँ. झोरा में बैंक से निकालल एक लाख रुपिया रहुवे आ बदमाश बैँके से उनुका पाछा लागल रहलन स.\nबक्सर मुगलसराय का बीच कर्मनाशा पुल का लगे शुक का दिने ट्रेन से कटा के बलिया के एगो आदमी के मौत हो गइल.\nछपरा जिला के टेकनिवास का लगे छपरा सिवान मेनरोड पर टेम्पो पलटला से देवरिया गाँव के एगो आदमी के मौत हो गइल जे टेकनिवास बाजार से सामान खरीद के गाँवे जात रहुवे.\nपश्चिमी चंपारण के साठी इलाका के कटहरी गाँव में नवीं क्लास में पढ़े वाला एगो लड़िका देह पर किरासन तेल डाल के आग लगा के मर गइल. बतावल जात बा कि गरीब महतारी का लगे किताब खरीदे के रुपिया ना रहुवे आ एही सेे नाराज ई लड़िका महतारी के कोठरी में बंद क के आपन जान दे दिहलसि.\nTags: News in Bhojpuri, गोरखपुर, चंदौली, चंपारण, छपरा, टटका खबर, थावे, बक्सर, भोजपुरी में खबर., सिवान


Bihar Election Who Will be the Winner of by Election in Bihar Tejashwi yadav And Kanhaiya kumar Bhojpuri - Bhojpuri: उपचुनाव में कन्हैया के जादू चली कि तेजस्वी के? – News18 हिंदी\nनीरज नयन के मन में कई सवाल तूफान जोतले रहे। राजकमल सामने मिल गइले तs ऊ सवाल के झड़ी लगा देले। का कांग्रेस अब बिहार में अकेले चुनाव लड़ी ? का कन्हैया अउर जिग्नेस बिहार में कांग्रेस के पारी जमा दिहें ? अगर कांग्रेस कुशेश्वरस्थान में जीत जाई तs का होई ? जदयू अउर राजद के राजनीत पs का असर पड़ी ?\nLast Updated : October 21, 2021, 09:06 IST\nचिराग पासवान के कंडिडेट के चलते अगर जदयू के फेन हार हो जाई तs का सरकार पs कवनो संकट भी आ सकेला ? एक साथ अतना सवाल सुन के राजकमल, नीरज नयन के मुंह ताके लगले। कहले, अरे भई, अतना टेंशन में काहे बाड़s ? जनता के मन के थाह लगावल का अतना आसान काम बा ? अभी तs चुनाव में करीब दस दिन बाकी बा। कुछुओ हो सकेला। अंतिम गेंदा पs छक्का भी लाग सकेला चाहे बिकेट भी गिर सकेला। लेकिन एक बात जरूर बा, ई उपचुनाव में कांग्रेस खातिर करो या मरो के लड़ाई बा। जीत मिली तs पौ बारह, हार मिली तs पूंजी साफ।\nराजा से रंक होखे के दुख\nअतना बात सुन के जब नीरज नयन के संतोख ना भइल तs राजकमल उनकर सवाल के जबाब देवे लगले। कांग्रेस कबो बिहार में राजा रहे। लेकिन अब रंक के हालत बा। पुरनका दिन इयाद कर के कांग्रेस के मन कचोटत रहे ला कि अब ओकरा राजद के सहारा पs चले के पड़ रहल बा। कांग्रेस के मन बहुत दिन से अकेले चुनाव लड़े खातिर कुलबुलात रहे। जब कन्हैया के कांग्रेस में इंट्री भइल तs ओकर सोच बदल गइल। तेजस्वी के जबाब देवे खातिर कन्हैया जइसन मजबूत नेता मिल गइले। तेजस्वी के मन में भी डर हो गइल कि कन्हैया उनकर राजनीतिक खेल बिगाड़ सके ले। एह से ऊ कुशेश्वरस्थान के बहाने आपन राह अलग कर लेले। कांग्रेस के वजूद के सवाल रहे। मोनासिब मौका देख के उहो ताल ठोक देलस। कुशेश्वरस्थान अउर तारापुर उपचुनाव अब कांग्रेस खातिर जीवन मरन के सवाल बा। जीत खातिर नाया मोर्चाबंदी कइल गइल बा। कन्हैया, जिग्नेश अउर हार्दिक 22 अक्टूबर के बिहार आ राहल बाड़े। ई तीनों महारथी 23 से 28 अक्टूबर तक दूनो जगह चुनाव परचार करिहें।\nकांग्रेस अब अकेले लड़ी चुनाव !\nराजकमल के बात जारी रहे। कांग्रेस के प्रदेश अध्यक्ष मदन मोहन झा अउर एमएलसी प्रेमचंद मिश्रा के बेयान लागत बा कि अब पाटी अलग राह पs चले खातिर तइयार बिया। दूनो जना कुशेश्वरस्तान में कांग्रेस के जीत खातिर डेरा जमा देले बाड़े। प्रेमचंद मिश्रा कुशेश्वरस्थान (दरभंगा) उपचुनाव के बड़ा मौका के रूप में देख रहल बाड़े। ईहां जीत हासिल कर कांग्रेस मिथिलांचल में फेन आधार मजबूत कर सकेले। उपचुनाव में कांग्रेस अकेले चुनाव लड़ रहल बिया। अगर जीत मिल जाई तs भविष्य में भी पाटी बिहार में अकेले ही चुनाव लड़ी । मतलब ई कि उपचुनाव से ही कांग्रेस के भावी राजनीत तय होखे वला बा। अगर कांग्रेस के जीत होई तs जाहिर बा राजद के नोकसान होई। विपक्ष के राजनीत में राजद के साख कमजोर हो जाई। ओकर छवि गठबंधन तूरे वला दल के रूप में बन जाई। कुशेश्वरस्थान अउर तारापुर, दूनो जदयू के सीट हs। अगर दूनो सीट पर पs जदयू के हार हो जाई तs ओकर बिधायक के संख्याबल कम हो जाई। तब 74 विधायक वली भाजपा जदयू पs राजनीतिक दबाव बढ़ा सके ले। अगर उपचुनाव में जदयू के हार हो जात बा तs दल के अंदरुनी कलह भी तेज हो सकेला। मतलब ई कि एह उपचुनाव से कांग्रेस, राजद और जदयू के राजनीत पs निर्णायक असर पड़े वला बा।\nउपचुनाव अउर जेनरल अलेक्शन के पैटर्न में अंतर बा\nनीरज नयन कहले, का कन्हैया, जिग्नेश अउर हार्दिक बिहार में कास्ट पोलटिक्स से पार पा सकिहें ? राजकमल जवाब देले,2सीट के चुनाव अउर 243 सीट के चुनाव में बहुत अंतर बा। उपचुनाव में राजनीति के प्रचलित मान्यता फेल भी हो सकेला। कवनो नाया मुद्दा चुनाव के नैरेटिव चेंज कर देला। जइसे 2009 में भइल रहे। शिबू सोरेन झारखंड के मुखमंतरी रहन लेकिन बिधायक ना रहन। जनवरी 2009 में तमाड़ विधानसभा सीट पs उपचुनाव रहे। शिबू सोरेन सीएम रहते उपचुनाव में खाड़ा भइले। आदिवासी समाज उनका के दिशोम गुरु कहत रहे। झारखंड राज्य बनावे में उनकर बहुत बड़ जोगदान रहे। लेकिन राजा पीटर जइसन एक साधारण नेता उपचुनाव में शिबू सोरेन के हरा देले। एह से उपचुनाव के तुलना जेनरल अलेक्शन से ना कइल जा सके। उपचुनाव में कुछउओ हो सकेला। 2019 में दरौंदा विधानसभा उपचुनाव में जदयू आपन जीतल सीट हार गइल रहे। कहे के मतलब ई कि उपचुनाव जेनरल अलेक्शन के पैटर्न पा ना लड़ल जाय। एकरा में नाया प्रयोग के हरमेसा गुंजाइश रहे ला। कन्हैया, जिग्नेश अउर हार्दिक जइसन युवा नेता बिहार उपचुनाव के सीन बदल सकेले।\nतेजस्वी बनाम कन्हैया के लड़ाई\nनीरज के सवाल के जबाब में राजकमल कहले, ई उपचुनाव से फैसला हो जाई कि बिहार में कन्हैया के जादू चली कि तेजस्वी के। जिग्नेश अउर हार्दिक तs गुजरात के हवें लेकिन कन्हैया तs खांटी बिहारी हउवें। अब बिहार में कन्हैया बनाम तेजस्वी के लड़ाई राजनीत के नाया पहचान बन जाई। कन्हैया,जिग्नेश अउर हार्दिक 23,25, 25 अक्टूबर के तारापुर में परचार करिहें। एकरा बाद ई लोग 26 अक्टूबर को कुशेश्वरस्थान में खूंटा गाड़ दिहें। 2020 में ई सीट पर कांग्रेस के कुल्लम सात हजार भोट से ही हार भइल रहे। एह से अबकी बेर कांग्रेस ईहां सबसे अधिक जोर लगवले बिया। 26, 27 अउर 28 अक्टूबर के कुशेश्वर स्थान में हाईभोल्टेज पोलिटिकल ड्रामा होई। कांग्रेस के आरोप बा कि उपचुनाव में तेजस्वी धोखा देले बाड़े। अब देखे के होई कि कन्हैया, जिग्नेश अउर हार्दिक कइसे तेजस्वी के धोखा पs जबाबी हमला बोलिहें। अभी तक कन्हैया अउर तेजस्वी में आमने-सामने के लड़ाई नइखे भइल। लेकिन 23 से अक्टूबर से एकर शुरुआत हो जाई। तेजस्वी अउर कन्हैया के चुनावी जंग, पोलटिक्स से सबसे हौट टौपिक रही।\nTags: Bhojpuri Articles, Bhojpuri News, Bihar news election 2020


भोजपुरी भाषा के मजाक मत बनाई – रवि भूषण | Anjoria's Weblog\nभोजपुरी भाषा के मजाक मत बनाई – रवि भूषण\nPosted on जनवरी 26, 2012 by Anjoria\nभोजपुरी सिनेमा में बिजनेस देखत इंडस्ट्रीज के बड़का-बड़का फिल्म मेकरो एह भाषा में फिल्म बनावे लगले लेकिन भोजपुरी भाषा के मिठास के अहसास दिलावे में असफल रहल लोग. भोजपुरी के मिठासे त एकर असली खूशबू ह. अइसना में रवि भूषण एगो अइसन नाम ह जेकरा नसनस में भोजपुरी माटी के खून दउड़त बा. इहे कारण बा कि उनुका फिलिमन में पूरा भोजपुरियत के अहसास होला जवना के लोग खूब पंसद करेला. पिछला दिने लेखक निर्देशक रवि भूषण से भइल बातचीत से जानकारी पेश बा.\nरवि भूषण सासाराम के एगो मध्यमवर्गीय परिवार से आवेले. उनुकर शुरूआती पढ़ाई लिखाई पंश्चिम चंपारण में भइल. पटना में फिल्म बाबू के काम करत दूरदर्शन से जुड़ले आ फेर साल 1987 में मुंबई आ गइलन. मुंबई में कुमार नाखी, शिशिर के मिश्रा, महेश भट्ट का साथे सहायक बनि के काम शुरू कइलन आ टाडा, साथी, दिल है कि मानता नहीं, स़ड़क, हम हैं राही प्यार के जइसन फिलिम कइले. एकरा अलावे अनेकन फिलिम आ सीरियल खातिर लिखबो कइलन. भोजपुरी सिनेमा में शुरूआत कइलन सुधाकर पाण्डे “प्रोडक्शन नंबर चार” खातिर बाकिर उनुका मरला का बाद ई फिल्म बनबे ना कइल निर्माता-निर्देशक के तौर पर रविभूषण के पहिला फिल्म रहल “रखीहऽ सेनुरवा आबाद” जवना के दर्शक खूब पंसद कइले. रविभूषण लेखक के तौर पर रंगीला बाबू, लोफर आ छेदी गंगा किनारे वाला कइलन.\nलेखक आ निर्देशक का तौर पर रवि भूषण के अपना फिल्म ‘गुंडईराज’ से बड़हन कामयाबी मिलल. आ एह फिल्म के सफलता से दर्शक पवन सिंह के गंभीरता से देखे लगले. काहे कि एहसे पहिले पवन सिंह के जवन फिलिम आइल रहली सँ तवनन में लव एंगल आ इमोशन भरल रहे. गुंडईराज से पवन सिंह पहिला बेर एक्शन हीरो बनि के उभरलन. रवि भूषण के सोशल इमोशनल आ एक्शन फिल्म “डकैत” रिलीज होखे वाली बा. एह फिल्म में समाज में बैकवर्ड आ फारवर्ड जइसन कुप्रथा पर चोट कइल गइल बा. देखावे के कोशिश भइल बा कि कइसे गरीबनो के समाज में बरोबरी के हक दिहल जाव. जब अइसन होखे लागी तब केहु डकैत ना बनी. पवन सिंह एहु फिल्म में एगो खास किरदार कइले बाड़े.\nहालही में भइल छठवाँ भोजपुरी अवार्ड समारोह में “लोफर” फिल्म खातिर रविभूषण के बेस्ट डॉयलॉग राइटर अवार्ड के घोषणा भइल. बाकिर रवि भूषण नाराज बाड़े कि पहिले त उनुका के एकर जानकारिये ना दिहल गइल कि ऊ नामनीओ बाड़े. फेर समारोह में उनुकर नाम गलत बोलल गइल आ रवि भूषण का जगहा भूषण श्रीवास्तव बोलल गइल. आ अबही ले ट्राफिओ के अतापता नइखे. कहलन कि ई उनुकर पहिला ट्राफी हवे आ आयोजकन से निवेदन बा कि एकर ख्याल राखे लोग.\nएह बातचीत में रविभूषण खास कर के कहलन कि भोजपुरिया लोग अपना भाषा के मजाक मत उड़ावे. एकरा के बस कमाई के जरिया मत बनावे. हमेशा ध्यान राखे के चाहीं कि दोसरो इलाका के लोग का सोझा मूड़ी उठावे के बा.\nThis entry was posted in फिल्मकार and tagged रविभूषण by Anjoria. Bookmark the permalink.


हथुआ के बउरहवा शिव मंदिर, एहिजा कबो द्रोणाचार्य सावन में करावत रहले जलाभिषेक | Bhojpuriya Byar\nHome धरम करम हथुआ के बउरहवा शिव मंदिर, एहिजा कबो द्रोणाचार्य सावन में करावत रहले जलाभिषेक\nशैलेश कुमार पाण्डेयFeb 21, 2020धरम करम0\nइनार से निकाल के कईल गईल रहे शिव लिंग के स्थापना\nहथुआ राज द्वारा करावल गईल रहे मंदिर के निर्माण\nबाबा के दर्शन मात्र से दूर हो जाला कष्ट,पूरा होखेला हर मुराद\nगोपालगंज / हथुआ:-\nहथुआ के सटल बड़ा कोईरौली गांव स्थित प्राचीन बउरहवा शिव मंदिर शिव भक्त लोग के आस्था के केन्द्र बनल बा . मान्यता बा की एहिजा प्राचीन काल में सीवान जिला के दरौली प्रखंड के दोन से द्रोणाचार्य सावन में जल चढ़ावे आवत रहले . ओह समय शिव लिंग इनार में स्थापित रहे . श्रद्धालु लोग के कहला के अनुसार हथुआ राज के समय मंदिर में स्थापित शिव लिंग पहिले कुंआ में स्थापित रहे . बाकिर राज के महारानी के सपना में बउरहवा बाबा शिव लिंग के स्थापना कुंआ से बाहर निकाल के करे के कहले रहनी . राज द्वारा कुंआ से शिव लिंग के बाहर निकाल के स्थापित कर मंदिर निर्माण करावल गईल . बाकिर ओह बेरा जब दिन में मंदिर के निर्माण होखे औरी रात में निर्माणधीन मंदिर गिर जात रहे . राज द्वारा कईगो कुशल कारिगर लोग के मंदिर निर्माण में लगावल गईल रहे . लेकिन निर्माणधीन मंदिर रात के गिर ही जाव . बाद में बउरहवा बाबा रानी के सपना में कहनी कि उ मंदिर के निर्माण मत करावस . ओकरा बाद राज द्वारा शिव लिंग के चारों तरफ चहारदीवारी करा दीहल गईल .\nहथुआ राज के लोग के सहयोग से करावल गईल मंदिर के निर्माण\n2005 में स्थानीय लोग के द्वारा चंदा इकट्ठा कर मंदिर के निर्माण कईल गईल . जईमें हथुआ राज द्वारा बउरहवा शिव मंदिर में टाइल्स आदि लगावल गईल रहे . क्षेत्र के हजारों श्रद्धालु सावन माह में प्रत्येक सोमवार के इटवां पुल से जल लेके बउरहवा शिव मंदिर पर चढ़ावे ले .शिवरात्रि के दिने भी एहिजा हजारो के संख्या में भक्त लोग आवेला .\nPrevious Postमोतिहारी में एगो स्कूल मास्टर के हाथपैर बांध के जमके धुनाई, लागल बा गंभीर आरोप Next Postलखराव शिवालय में हथुआ महारानी सपरिवार कईली जलाभिषेक


इचिकी भर के नैनो कब्जा – Anjoria\nइचिकी भर के नैनो कब्जा\nSep 26, 2014 आलोक पुराणिक\n– आलोक पुराणिक\nमंगलग्रह पर मंगलयान चहुँपला पर अरविंद केजरीवाल आश्वस्त आ खुश हो सकेलें कि चलऽ पीएम भा सीएम बने के एगो अउर ठिकाना मिलल.\nमंगल मिशन पर चलत हो हल्ला पर ऊ चीनी सैनिको सबले बेसी खुश होत बाड़ें, जे बहुते दिन से भारत का सीमा में टैंट वगैरह लगाके कब्जा क के बइठल बाड़े कि चलऽ अब केहू चीनी कब्जा पर बात नइखे करत.\nहमरा लागऽता कि भारत के इलाका में चीनी कब्जा से आमदनी बढ़ावे के एहले बेहतर मौका अउर कबो होइए ना सके. अइसन मौका कभिए-कभार मिलेला, जब एके आदमी एके संगे रक्षा-मंत्रीओ होखे आ वित्तो-मंत्री. अरुण जेटली अगर चीनी कब्जा से बतौर रक्षा मंत्री ना निपट पावत होखसु त उनका बतौर वित्त-मंत्री एहसे निपटे के चाहीं. नगर निगमवालन आ पुलिसवालन के ड्यूटी लगा दिहल जाव, त कुछेक नाजायज कब्जा करे वालन से करोड़ों के इन्कम निकाल लेव ई लोग. आधा ई लोग राख लेव आ बाकी सरकारी खजाना में जमा करवा देव. जब हटते ना होखसु नाजायज कब्जा कइले चीनी सैनिक त तनिका टेंटे ढीला कर देव लोग.\nबाकिर खतरा ई बा कि इन्कम के लालच में पुलिसवाला आ नगर निगमवाला चार-छह टैंट वालन के धमका के कहसु कि अउरी टेंट वालन के बोलवावऽ लोग, हमहन के इन्कम बढ़ावऽ.\nबाकिर चीनी कब्जा पर असल चिंता हमरा अजित सिंह के ले के होखत बा. अजित सिंह सरकार से ई कह सकेले कि अच्छा हमरा के बंगला से बेदखल कर द, बाकिर ओह बंगला में चीनी कब्जा जतना कब्जा करे के इजाजत हमरो मिले के चाहीं. अपना पुरनका बंगला के बड़हन अङनई में आपन इचिकी भर नैनो कब्जा का बहनाे चाऱ-छह गो एयरकंडीशंड टैंट लगाके अजित सिंह घुस सकेलें.\nसरकार के खंडन करही के पड़ी कि ना कवनो कब्जा नइखे, सब कुछ आमदिन जइसन ठीकठाक बा.\nअजितो सिंह मजा में रहीहें आ सरकारो.\nकब्जा अपना जगहा आ खंडन अपना जगह मौज में रही.\nपुराणिक जी के रचना से हरदम ताजा रहे खातिर आलोक पुराणिक जी के फेसबुक पेज पर जाईं, लाईक करीं, फ्रेंड बनाई, भा जवन कहे सुने के होखे से कहत-सुनत रहीं. एहीजो कुछ टीके के मन करो त राउर स्वागत बा.\nचमचा-प्रधान विश्व करि राखा\nफेसबुक से फेस चमकावे के हुनर बखानत कहानी\nअगड़म बगड़म सतमेझरा\nराष्ट्रपति पद ला सबले नीमन रहतन राहुल गाँधी\nJun 20, 2017 Editor\nOct 27, 2014 Editor


बतिया पंचे के रही बाकिर खूंटवा रहिए पर रही (बतकुच्चन – ११०) – Anjoria\nMay 21, 2013 बतकुच्चन\nबतिया पंचे के रही बाकिर खूंटवा रहिए पर रही. आजु जब बतकुच्चन करे बइठल बानी त सामने टीवी पर अइसने कुछ बहस चलत बा. पंच त पंच महापंच के बात अनठिया देबे पर लागल बा सभे. आ हमहु एह पर बेसी कुछ ना कहब काहे कि कहल गइल बा कि जर जोरू जमीन जबरदस्त के होला. आ एहले जबरदस्त लोग के कहाँ बा. खैर, कहाउत में खूंटा के जिक्र आइल बा आ हम खूंटे से बान्ह के राखब आजु के बतकुच्चन. खूंटा, खुंटी, खूंट, खूंटल, खोंट, खटका, खुटका, खुटचाल, खुटचाली. जब अतना कुछ बा त पंच आ पंचइती में अझूरइला के जरूरते का बा?\nएगो अउर कहाउत याद पड़त बा आजु. ना खेलब, ना खेले देब, खेलवे बिगाड़ब. एगो आदमी अपने खूंट से अतना खिसियाइल कि खूंट के खूंटे उखाड़ देबे के किरिया खा लिहलसि. अब एह आदमी के तुलना चाणक्य से कइल चाणक्य खातिर अपमानजनक होखी जे नंद वंश के नाश करे खातिर आपन शिखा खोल दिहले रहलें. अपने खूंट के खूटा उखाड़े खातिर खूंटा गाड़ देबे वाला एह खुटचाली के खुटचाल से अइसने नुकसान होखे के खुटका होखला का बावजूद ओकर खूंट अपना कान के खोंट साफ ना कइलसि आ ओकरा जब ले सुनाई पड़ल तबले बहुते देर हो गइल रहल. आ खेत के फसल कटइला का बाद बाच गइल बा त बस खूंटी. बड़ बूढ़ समुझावेलें कि रहरी रहरी चहेटबऽ त तहरो रहरी रहरी दउड़े के पड़ी. आ रहरी के खूंटी से भरल खेत में चहेटल कतना मुश्किल होला ई त चहेटही वाला जानेला. चलीं त चहेटल छोड़ एक बेर एक एक करके समुझल जाव.\nखूंटा के मतलब समुझावे चलनी त एगो चुटकुला याद आ गइल. अंग्रेज जज़ सुनवाई करत रहुवे आ वकील साहब खूंटा के नाम ले लिहलें. जज साहब पूछलें, ह्वाट इज खूंटा? वकील साहब समुझवलें, खूंटा इज ए पीस आफ बम्बू हाफ उपर हाफ नीचा! खूंटा से जानवर बन्हालें, तम्बू तनाले, आ खूंटा गाड़ल माने कि कवनो बात के जिद्द ठान लिहल, कवनो बात पर अड़ गइल. खूंटी फसल कटला का बाद खेत में गड़ल रह जाए वाला बाचल खुंचल हिस्सा होला त दीवाल में ठोकल कवनो कील भा लकड़ीओ होला जवना पर कपड़ा झोला सामान टाँगल जाला. खूंट कहल जाला छोर के, कोना के, हिस्सा के, भा कवनो समूह के. खोंट कान में जमल गंदा के कहल जाला त खूंटल जाला कवनो चीज के बढ़ल रोकला खातिर. खेत में खर पतवार के खूंटल जाला त चना वगैरह पौधो के खूंटल जाला. एह खूंटला में ओह पौधा के निकलत मोलायम कोंपल के नोच लिहल जाला जेहसे कि उ अउर ना बढ़े बाकिर लदरा जाय. खटका भा खुटका कवनो अनेसा के, कवनो डर भा संदेह के कहल जाला. खुटचाल आ खुटचाली के मतलब त साफ बा.\nबात आजु एह खूँटला का फेर में अतना लदरा गइल बा कि अब बस करत बानी. पड़ोसी के मिट्ठू तोता अपना मालिक के बात दोहरावल शुरू कर दिहले बा. जात जात अतना जरूर बतावल चाहब कि ओह तोता के अपना मालिक से अतना मोह बा कि ऊ पिंजरा खोलियो दिहला पर बाहर ना उड़ी, कह सकीलें कि ऊ उड़ले भुला गइल बा.\nलोक कवि अब गाते नहीं – १८\nबजलऽ ए शंख बाकिर बाबा जी के पदा के (बतकुच्चन – १११)


(बियफे, 17 नवंबर)\nमेडिकल प्रवेश परीक्षा अंग्रेजी भा हिन्दी में दिहल जा सकी. दोसर कवनो इलाकाई भाषा में परीक्षा करावे पर सीबीएसई तकनीकि दिक्कत गिनवलसि. एह परीक्षा में शामिल होखे खातिर अब इंटर में पचास फीसदी के बाध्यता हटा दिहल गइल बा आ पर्सेंटाइल के प्रक्रिया लगावल गइल बा. देश में कुल 335 मेडिकल कॉलेजन में 41589 सीट बावे.\nदू दिन पहिले झारखण्ड में एगो नन के हत्या में पुलिस के जनजातियन पर सन्देह बा. पहिले कहल गइल रहे कि एहमें नक्सली भा कोल माफिया के हाथ हो सकेला.\nसुब्रह्मण्यम स्वामी के बियफे का दिने 2जी मामिला के दस्तावेज के सत्यापित प्रति सीबीआई से मिल गइल.\nवोट खातिर नोट मामिला में गिरफ्तार पांचों आरोपी तिहाड़ जेल से बियफे का दिने जमानत पर रिहा हो गइले.\nसर्वोच्च न्यायालय बियफे का दिने एह बात पर चिंता जतवलसि कि भठियरपन के मामिला के तेजी से सुनवाई करे खातिर सीबीआई के विशेष न्यायालय गठित करे आ इन्फ्रास्ट्रक्चर उपलब्ध करावे के प्रधानमंत्री मनमोहन सिंह के संदेश पर राज्य सरकार ध्यान नइखीं दिहले सँ. अदालत सगरी राज्यन से आठ हफ्ता का भीतर विशेष अदालत बना देबे के कहलसि.\nमप्र में जूनियर डाक्टरन के फेरु हड़ताल पर चल गइला से स्वास्थ्य सेवा बेहाल हो गइल बा.\nभारतीय प्रेस परिषद के अध्यक्ष मार्कण्डेय काटजू पत्रकारन का बारे दिहल अपना बयान के वापस लेबे से मना कर दिहलन जवना चलते चारगो वरिष्ठ प्रकाशक बियफे का दिने उनुका साथे होखत एगो बैठक छोड़के चल दिहले.\nदिल्ली मेट्रो के तर्ज पर पुणे, लुधियाना, अहमदाबाद, लखनऊ, इंदौर, भोपाल अउर चण्डीगढ़ो में मेट्रो रेल चलावे के महत्वाकांक्षी योजना पर केंद्र सरकार विचार करत बिया.\nकेंद्रीय मंत्री फारूक अब्दुल्ला बियफे का दिने जममू काश्मीर से सशस्त्र बल विशेष शक्तियां अधिनियम हटावे खातिर राज्य के “बॉस” उमर अब्दुल्ला के समर्थन कइले बाड़न.\nत्रिपुरा में एही महीना लोकायुक्त के नियुक्ति हो जाई.\nमनमोहन सिंह के फेर एगो मजबूर प्रधानमंत्री बतवले बाबा रामदेव\nसर्वोच्च न्यायालय बियफे का दिने केंद्र सरकार से कहलसि कि दवाइयन के दाम अउरी ना बढ़े के चाहीं.\nदिल्ली में निजामुद्दीन रेलवे स्टेशन पर चलत रेलगाड़ी में चढ़े का कोशिश में बिछला के पटरी पर गिरल एगो चालीस साल के आदमी के मौत हो गइल. एक घंटा तक ओकरा के कवनो तरह के सहयता ना मिल सकल जवना से ओकर मौत हो गइल..\nकेरल के प्रसिद्ध तीर्थस्थल सबरीमाला मंदर के पट खुलला का साथे बियफे भोर से ई तीर्थयात्रा शुरू हो गइल.\nजनता दल (सेक्युलर) के उपाध्यक्ष बापू कालदाते के बियफे का दिने महाराष्ट्र के औरंगाबाद में निधन हो गइल. ऊ छियासी साल के रहलन.\nसंसद के शीतकालीन सत्र में भठियरपन रोके वाला कई गो विधेयक पेश कइल जाई.\nअमेरिका के ज्वाइंट चीफ्स ऑफ स्टाफ अध्यक्ष रहल माइक मुलेन एह बात के पुष्टि कइले बाड़न कि पाकिस्तान में सैन्य तख्ता पलट के अनेसा से राष्ट्रपति आसिफ अली जरदारी त्राहिमाम संदेश भेजले रहले. दोसरा तरफ मामिला सामने आ गइला का बाद अमेरिका में पाकिस्तानी राजदूत आपन इस्तीफे देबे के पेशकश कइले बाड़न.\nइंडोनेशिया के द्वीप बाली में अमेरिकी राष्ट्रपति बराक ओबामा का साथ होखे वाला बइठका से एक दिन पहिले प्रधानमंत्री मनमोहन सिंह इशारा कइले बाड़न कि भारत अपना नागरिक परमाणु दायित्व विधेयक के दायरे में काम करी.\nइराक में बियफे का दिने 11 लोग के आतंकवादी गतिविधियन में सनाइल होखला का चलते फाँसी दे दिहला के जानकारी ओहिजा के न्याय मंत्रालय दिहलसि.\nतिब्बत में चीन के सक्रियता देखत भारत अरुणाचल प्रदेश के विजयनगर स्थित हवाई पट्टी एडवांस्ड लैंडिंग ग्राउंड (एएलएजी) के फेरू सक्रिय कर दी.\nनासा के अंतरिक्ष यान गैलीलियो एह बाति के प्रमाण जुटवले बा कि बृहस्पति के चंद्रमा यूरोपा के बर्फीली सतह का नीचे पानी मौजूद बा.\nश्रीलंका में बहुते तमिल विद्रोहियन के रिहा कर दिहल जाई.\nफार्महाउस खातिर पाकिस्तान के राष्ट्रपति रहल परवेज मुशर्रफ के राजधानी विकास प्राधिकरण से नो आब्जेक्शन सर्टिफिकेट ना मिलल.\nसीरिया के राजधानी दमिश्क में प्रदर्शनकारी बुध का दिने मोरक्को अउर संयुक्त अरब अमीरात के दूतावासन पर हमला कइलन.\nजापानी वाहन निर्माता कम्पनी निसान मोटर कम्पनी अगिला साल से देशे में आपन डीजल इंजन बनाई.\nअवैध खनन का मामिला में गिरफ्तार कर्नाटक के मंत्री रहल जनार्दन रेड्डी के जमानत याचिका फेर खारिज हो गइल.\nकेंद्रीय नागरिक उड्डयन मंत्रालय विमानन क्षेत्र में विदेशी विमानन कम्पनियन के 24 फीसदी प्रत्यक्ष विदेशी निवेश के प्रस्ताव रखले बा जवना पर अंतिम फैसला कैबिनेट करी.\nअमेरिका का साथे भइल उड्डयन सुरक्षा समझौता का बाद दुनु देश एक दोसरा के उड्डयन उत्पाद के प्रमाणित करीहें.\nव्यापार मेला का दौरान भीड़ के संभावना देखत 15 गो अतिरिक्त मेट्रो रेलगाड़ी चलावल जाई.\nचीनी निर्यात करे पर मंत्रालय अगिला हफ्ता फैसला करी.\n2जी मामला के आरोपी आरोप लगवले बाड़न कि सीबीआई सुबूतन से छेड़छाड़ करत बिया.\nबियफे का दिने शेयर बाजारों में गिरावट रहल आ सेंसेक्स 314 अंक नीचे बंद भइल.\nमूल्य वृद्धि पर स्थगन प्रस्ताव ले आई एकजुट विपक्ष.\nबॉलीवुड सुपरस्टार शाहरुख खान गोवा में 23 नवम्बर से3दिसम्बर तक होखे जात 42वां भारतीय अंतर्राष्ट्रीय फिल्म महोत्सव के उद्घाटन करीहें.\nअमिताभ बच्चन दादा बन गइलन. अभिषेक बच्चन एगो बेटी के बाप बन गइलन आ एश्वर्या एगो नन्ही परी के महतारी.\n‘रॉकस्टार’ से बॉलीवुड में अभिनय के शुरुआत करे वाली पाकिस्तानी मूल के अमेरिकी मॉडल नर्गिस फाकरी वैन हुसैन वूमैन के ब्रांड एम्बेस्डर बनावल गइल बाड़ी.\nटेलीविजन अभिनेत्री देबीना मुखर्जी अब हिंदी फिलिमन में आइटम डाँस कइल चाहत बाड़ी.\nविश्व कप में भारत के महिला कबड्डी टीम जवना बस से जात रहे ओह बस में सेना के ट्रक से टकरइला का बाद आग लाग गइला से बस के ड्राइवर आ साथे चलत पंजाब पुलिस के जिप्सी चालक के मौत हो गइल.\nजोहांसबर्ग टेस्ट में दक्षिण अफ्रीका के पहली पारी 266 रन पर समेटा गइल.\nवेस्टइंडीज क्रिकेट टीम से मुम्बई में होखे वाला तिसरका टेस्ट मैच खातिर रोहित शर्मा के धुरंधर युवराज सिंह का जगहा भारतीय टीम में शामिल कइल गइल बा. भारत अब तक भइल दुनु टेस्ट जीत लिहले बा.\nहांगकांग ओपन बैडमिंटन में सायना, गुरुसाई आ जयराम तीसरा दौर में चहुँपले.\nभारतीय टीम के जीत पर बधाई देबे चहुँपली मुख्यमंत्री ममता बनर्जी.\nभारतीय क्रिकेट टीम ईडन गार्डन्स स्टेडियम में खेलल दुसरका टेस्ट मैच के चउथके दिने वेस्टइंडीज के एक पारी आ 15 रन से हरा दिहलसि.


खबर एक नजर में (16 जुलाई 2011) – टटका खबर\nखबर एक नजर में (16 जुलाई 2011)\nआतंकियन का सेवा में आगा अइलन डिग्गी राजा\nकांग्रेस के बड़का नेता डिग्गी राजा हमेशा से आतंकियन के समर्थक रहल बाड़न आ जबे कबो मौका मिलेला त कवनो ना कवनो आतंकी का घरे हाल चाल पूछे जरुर चल जालन. अतने ना, हमेशा मौका कुमौका हिन्दूवादियन के दोषी ठहरावहू में पाछा ना रहसु. मुंबई हमला का बाद पहिले त कहलन कि गनीमत बा कि हमनी का पाकिस्तान में नइखी जा. ओहिजा त करीब करीब रोजे आतंकी हमला होत रहेला. अब आजु उनुका बावल मुँह में एगो दुष्ट पत्रकार जानबूझ के एगो बयान राख दिहलसि आ डिग्गी बिना सोचे समुझे ओकरा के बक दिहलन कि एह आतंकी हमला का पाछा आरएसएस के हाथ होखे के संभावना तलाशे के चाहीं. गनीमत इहे बा कि ऊ ई ना कहसु कि पाकिस्तान में होखे वाला सगरी आतंकी हमला संघे करवा रहल बा ! काश, अइसनका हो पाईत ! अइसनके बयानबाजी हिन्दूवन में उग्रवादी तत्व खड़ा करे के काम करेला. आ जब खड़ा हो जाई त अइसनके डिग्गी कहे लगीहें कि देखीं हम त पहिलही से कहत रही.\nमुंबई हमला के अबही ले कवनो सुराग नइखे मिलल\nहाल फिलहाल के सगरी आतंकी हमलन का तरह अबकियो के आतंकी हमला के कवनो सुराग नइखे भेटात. भेंटाई कइसे जब सत्ताधारी दल तय कर लिहले होखे कि एह हमलन में गलतिओ से इण्दियन मुजाहिदीन, सिमी, लश्कर, पाकिस्तान वगैरह के नाम ना आवे के चाहीं. आ हिन्दू संगठन के नाम आ नइखे पावत. से मजबूरी में केहू के दोषी नइखे ठहरावल जात. जेकरा के दोषी ठहराइओ दिहल गइल बा आ फाँसी के सजाय तक सुना दिहल गइल बा ओकनियो के ई कांग्रेसी सरकार अपना दामाद का तरह रखले बिया. एह हिन्दू बहुल देश में गैर हिन्दू सरकार चलावत बाड़े इहे बतावत बा कि हिन्दू कतना बरदाश्त कर सकेले. आ सुभावे से कतना सेकूलर होले.\nडा॰ सचान के हत्या के मुकदमा दर्ज भइल\nअदालती आदेश का बाद डा॰ सचान के हत्या के मुकदमा सीबीआई दर्ज कर लिहलसि. लखनऊ के गोसाईंगंज थाना में डा॰ सचान के पत्नी के एफ॰आई॰आर॰ के जस का तस लिख लिहल गइल बा. थाना से केस से जुड़ल सगरी कागजातो मँगा लिहल गइल बा. अब एह जाँच में देहरादून आ दिल्ली के विशेषज्ञन के शामिल कइल गइल बा.\nयूपी के कैबिनेट सचिव के नियु्क्ति पर सवाल\nसुप्रीम कोर्ट में दायर एगो याचिका के सुनवाई करत अदालत मौखिक टिप्पणी कइले बिया कि बिनाकवनो तरह के प्रशासनिक सेवा में रहले शशांक शेखर के कैबिनेट सचिव कइसे बना दिहल गइल. मामिला के अगिला सुनवाई बाईस जुलई के होखे वाला बा. एह मामिला में विपक्षी दल मुख्यमंत्री के त्यागपत्र माँगत बाड़े आ राज्यपाल से कहल जात बा कि मुख्यमंत्री के हटा दिहल जाव.\nराज्यपाल का फैसला पर सत्ता पक्ष के बवाल\nबिहार के राज्यपाल बिहार प्रशासनिक न्यायाधिकरण विधेयक, बिहार राज्य विश्वविद्यालय शिक्षक आउर कर्मचारी विवाद निवारण विधेयक, आ बिहार राज्य विश्वविद्यलाय आयोग विधेयक के अनुमति नइखन दिहले. जब एह बाति के जानकारी विधानसभा में दिहल गइल त सत्ता पक्ष के विधायक हंगामा करे लगले आ एह मामिला पर विधानसभा में चर्चा करे के माँग उठवले. ओने विरोधी दल फारबिसगंज गोलीकाण्ड के दोषियन के सजा के माँग कइले. एही बीच नयका चुनाइल विधायिका किरण केसरी के शपथ दिआवल गइल आ जगमातो देवी आ चतुरानन मिश्र समेत लई पूर्व सदस्यन के मौत पर एक मिनट के मौन राखल गइल.\nअगस्त से शुरु होखि नियोजन मेला\nबिहार के बेरोजगारन के नियोजन मुहैया करावे खातिर आठ अगस्त से सोलह दिसम्बर का बीच राज्य के उनतिस जिलन में नियोजन मेला लगावल जाई. अबही ले राज्य के नौ गो जिला में नियोजन मेला लगावल जा चुकल बा जवना में करीब सात हजार लोग के नौकरी दिहल गइल. अब बाकी लागे वाला मेलन में करीब पचाह हजार बेरोजगारन खातिर नौकरी देबे के लक्ष्य राखल गइल बा.\nबिहार लोक सेवा आयोग के प्री परिणाम\nबिहार लोक सेवा आयोग अपन तिरपनवा, चउवनवा, आ पचपनवा प्रारंभिक प्रतियोगिता परीक्षा के परिणाम निकाल दिहले बा. एह परीक्षा में पन्द्रह हजार एक सौ सैंतीस प्रतिभागियन के सफल घोषित कइल गइल बा. मुख्य परीक्षा के तिथि के घोषणा जल्दिये कर दिहल जाई.


भोजपुरी विशेष - घरनी से घर सोचेला, ना घरनी, घर रोवेला , Bhojpuri special – woman situation in Bhojpuri region the Bhojpuri phrases are evidence for this – News18 हिंदी\nभोजपुरी विशेष - घरनी से घर सोचेला, ना घरनी, घर रोवेला\nकहावत कवनो समाज के सोच आ व्यवहार के भी प्रकट करेले.\nभोजपुरी लोकोक्ति में नारी के जवन सम्मान दिहल गइल बा ओहस पता चलेला कि भोजपुरीभाषी समाज में नारी के का स्थिति रहल हा. हालांकि सचाई इ ह कि जवना समाज में नारी के सम्मान ना रही उ तरक्की ना क सकेला.\nLast Updated : December 14, 2020, 17:20 IST\nलोकोक्ति में लोकसाहित्य के जान-परान बसेला. एकरा इस्तेमाल से कथन के असरदार आउर बेशकीमती बनावल जाला. हरेक लोकोक्ति में एगो मजेदार कहानी लुकाइल रहेले. चूंकि एकर जुड़ाव आम अदिमी से होला, एह से सहजता एकर खासियत होला. चिरसंचित गियान के अंजोरा ले आवे में एह लोकोक्तियन के अगहर भूमिका रहल बा.\nये भी पढ़ें : भोजपुरी विशेष - काशी में नेपाली वास्तुकला क अद्भुत नमूना हौ काठवाला मंदिर\nलोकोक्तियन के परंपरा बहुते प्राचीन ह. वेद उपनिषदो में इन्हनीं के प्रचुरता पावल जाला. संस्कृत में ई सूक्ति का रूप में मौजूद बाड़ी स. सुन्नर रीति से कहल गइल उक्तिए सूक्ति भा सुभाषित कहाला आ इहे कहनाम जब आम अदिमी के बेवहार में आवे लागेला, त ऊ लोकोक्ति बनि जाला. कवनो हलका विशेष में प्रचलित लोकोक्ति ओह इलाका के पारिवारिक, सामाजिक, आर्थिक आउर सांस्कृतिक स्थितियन पर गहिर रोशनी डालेले. कम-से -कम शब्द में गझिन आ गम्हीर बात कहिके गागर में सागर भरे के काम लोकोक्ति के होला.\nबिनु घरनी घर भूत के डेरा\nअलगा-अलगा भोजपुरी हलका में मेहरारू के केन्द्र बनाके खूब लोकोक्ति सिरिजाइल बाड़ी स. ई कतहीं हास-परिहास त कतहीं व्यंग का मार्फत गहिर आ घवाहिल चोट करेली स.औरत के शील-सुभाव, सोच आउर ओह लोग कइल मरदानी अनेति-अतियाचार के कथा कहेली स ई लोकोक्ति.\n'यत्र नार्यस्तु पूज्यन्ते रमन्ते तत्र देवता ' के संगें सुर में सुर मिलावत इहंवों स्त्री के घर के शोभा मानल जाला.मेहरारू बेगर समाज के हाल बिना मेह के दंवरी लेखा हो जाला. खाली अतने ना, नारी के अभाव में घर सूनसान मुर्दघटिया-अस लागेला. चारू ओरि अन्हरिया पसरि जाला. घर के हिफाजतो त घरनिए करेली,एह से कहल गइल बा-\nघरनी से घर सोभेला,\nना घरनी, घर रोवेला.\nखेती-किसानी खातिर जइसे बैल जरूरी होला (आजु-काल्ह के बात दीगर बा,जब बैल के खेती से काटि दिहल गइल बा),ओइसहीं औरत के बिना घर चलावल मसखरी कइल कहाई-\nबिनु बैलन खेती करे, बिनु भैयन के रार.\nबिनु मेहरारू घर करे, चौदह साख लबार!\nना नइहरे सुख, ना ससुरे सुख\nबाकिर मेहरारू के चुपचाप सहनशील सुभाव से अनबोलता मानि लिहल गइल. खिलाफत ना करे के अलचारी सोझबक गाइ बना दिहलस. बिना ओकर राइ जनले जेने मन करे, ओनिए हांकि द,भा जवने खूंटा में चाहऽ, ले जाके बान्हि द! तबे नू छोहाइयो के लरिकी के 'हमार बाछी !' कहल जाला-हमार बाछी त गाइ हई, जेनिए हांकि द, ओनिए चलि दीहें!\nचाहे नइहर होखे भा ससुरा, हरेक जगहा औरत का जिम्मे बस काम आउर काम, बाकिर तबो ओह काम के कवनो मोल नइखे. सुख-चैन के एको छन ओकरा नसीब में ना होला-\nनइहर जो बेटी, ससुरा जो\nजांगर चलाके सगरे खो!\nएही बात के एहू तरी कहल जाला-\nबेलदार के बेटी,\nना नइहरे सुख , ना ससुरे सुख!\nभोजपुरिया समाज में बेमेल बियाह पहिले आम बात रहे. जवान कनिया का संगें बूढ़ के गंठजोड़ाव आ विधवो भइला प दोसर बियाह के छूट ना. कहल जात रहे कि नारी-जिनिगी में हाथ पीयर करत खा बस एके हाली हरदी-तेल लगावल शास्त्र सम्मत होला-\nतिरिया तेल ,हमीर हठ\nचढ़े न दूजो बार!\nनवकी बहुरिया भलहीं खूब हुनरमंद होखसु, खूब बढ़िया व्यंजन बनावसु, बाकिर उन्हुकर तारीफ कइला का जगहा ई कहल जाई कि नीमन तेल-मसाला से मजगर सब्जी बनल बा-\nतेल बनावे तरकारी,\nनवकी बहुरिया नाम !\nमाई कतनो नेह-छोह काहें ना करे, बबुआ बियाह होते गाइ नियर महतारी खातिर कसाई हो जालन-\nमाई के जिउवा गाई-अस\nपूत के जिउवा कसाई-अस!\nजुलुम का चलते पहाड़ भइल जिनिगी\nऔरत पर जुलुम ढावेवाला समाज कबो ओकर आजाद अस्तित्व ना माने. बियाह का बाद ओकर नांवों गुम हो जाला.कबो फलाना बहू, त कबो चिलाना के माई!केहू के नांव का संगें जोड़िके रिगावलो जाला-\nअइली ना गइली\nफलाना बहू कहइली!\nजदी सवांग मू गइल, त मए सवख-सिंगार खतम. एकरा बादो अगर तनिकिओ साज-सिंगार कइली, त सोझे चाल-चरीत्तर पर लांछन शुरू-\nजे विधवा होके करे सिंगार,\nतेकरा से रहिहऽ होशियार!\nजवान-जहान मेहरारू आ बूढ़ मरद के भला का तालमेल! ओइसन औरत का ओह बूढ़ के शासन में रहि सकेले?\nअरवा चाउर फांकल का,\nबूढ़ भतार के ठगल का!\nमरद अगर कमजोर होखे, कायर होखे, त लोगन के काम-लोलुप निगाह टिके लागेले आ परस्त्री प आँखि उठावे-लड़ावेके हक मिलि जाला. फेरु त ऊ औरत लरिका से बूढ़ले सभके भउजाई बनि जाले-\nअबरा के जोरू\nतिरिया कोख कोंहार के आवा\nएके स्त्री के कोख से किसिम-किसिम के संतान जनमेले-करिया-गोर, खूबसूरत-बदसूरत.एही से कहल गइल बा-\nनिकसे करिया-गोर औलाद.\nजिनिगी में तजुर्बा, भोगल दुख खास माने राखेला. एही से ई बात सोरह आना सांच मानल जाला-\nबांझ का जाने\nपरसवती के पीरा!\nघर आ समाज में पहिलकिए पत्नी के सही माने में मान-मरजाद आ सम्मान मिलेला. दोसरकी आ तिसरकी के लोग हेय दृष्टि से देखेला-\nअइसन मानल जाला कि जहंवां ढेर महरारू लोग जुटेला,उहवां खूब बतकूचन होला आ बाते-बात में झगड़ो-झंझट के नउबत आ जाला. कबो-कबो त अतना बतकही होई कि भोजनो ना बनि पाई आ मरद लोग के उपासे सूते के परी. एगो लोकोक्ति देखीं-\nजवना घर में मरदा ढेर\nओह घर में बरदा उपासना,\nजवना घर में मेहरी ढेर\nओह घर में मरदा उपास.\nखाना ना बनावे का जरि में एह बात के होड़ो रहेला कि हमहीं काहें बनाईं,दोसर काहें ना?\nनारी के लोकोक्तियन में स्त्री के दबाइल, कचराइल आउर सहनशील सुभाव के झलक मिलेला. आकार में छोट,बाकिर भाव बोध में समुंदर नियर विशाल-हती मुकी गाजी मियां, लमहर पोंछि! इन्हनीं में\nमेहररुई मन के अंदरूनी हालात अल्ट्रासाउंड नियर साफ-साफ लउकी आ पुरुष शासित समाज के दबंगई भी नजर आई.आखिर 'नर से भारी नारी ' के अहमियत हमनीं के कब बूझबि जा आ लछिमी, देवी आ बेजान चीजु-बतुस के जगहा कब सही माने में जिंदा इंसान माने के मानसिकता बनाइबि जा? तबे जाके हमनीं के समाज सचहूं के तरक्की पसन समाज बनि पाई.\nTags: Article in Bhojpuri, Bhojpuri society


नानी का अँचरा में लुका गइल बबुआ – बतंगड़ 76 – Anjoria\nमार्च 16, 2018 नानी का अँचरा में लुका गइल बब, बतंगड़\nलईकाईं में सुनल एगो कविता दोहरावल आजु प्रासंगिक लागऽता – नानी कीहाँ जाएब, पुअवा पकाएब, नानी कही बतिया रे, आइल हमार नतिया रे. फगुआ से ठीक पहिले अपना नानी के दुलरुआ बबुआ अपना ननिअउरा चलि गइल बा. आ आजु फगुआ का अगिला दिने देश के तीन गो राज्यन में पड़ल भोट गिना रहल बा. गिनिती देखत सुनत इहे लागत बा कि उनुका एकरे डर रहुवे कि लोग ई मत कहे लागे कि भल मुअनी, भल पिलुआ पड़ल. अध्यक्ष कुरसी सम्हारते मूड़ी पर बनौरी गिरे लागल. हम त इहे कहब कि ना बबुआ, घबरइला के कवनो बाति नइखे. तोहरा गोल में अइसन केहु नइखे जे कवनो सवाल उठा सके. सवाल उठावे के बेंवल राखे वाला कवनो नेता अब तोहरा गोल में बाचले नइखे. जे रहल ऊ सभे गँवे गँवे निकल चुकल बा भा निकालल जा चुकल बा. हँ मणिशंकर जइसन कुछ लोग निकाल दिहला का बादो गोल में मौजूद बा. इहो गौर करे जोग बा कि ठहाका मारे वाली के नाक काटे के इन्तजाम हो रहल बा, काहेकि अबकी उनुकर ठहाका तोहरे सोझा आ तोहरे प लाग गइल रहल आ एकरा के बरदाश्त करे जोग मा मान सकऽ तू. .\nबाकिर ओह लोग के का कहल जाव जे कहत बा कि बबुअवा भोट गिनाए का चलते नइखऽ गइल, ऊ त अतवार का दिने पड़े वाला भोटिंग में शामिल होखे गइल बाड़न. उनुका ममहर के कानून ह कि हर ओह आदमी भा औरत के ओहिजा के नागरिकता दे दीहल जाला जेकर जनम ओकरा सीमा का भीतर होला. आ हर नागरिक के कर्तव्य होखे के चाहीं कि भोटिंग में शामिल होखे. से बबुअवा आपन भोट डाले गइल बा अपना ननिअउरा.\nआ एहू ले गंभीर बाति त ई कहाता कि जमानत पर चले वाला आदमी के सरकार विदेश जाए काहे दिहलसि. अगर विजय माल्या, ललित मोदी, मेहुल चौकसी, आ नीरव मोदी का तरह बबुअवो भारत लवटे से इन्कार कर देव त एकर दोष केकरा के दीहल जाई. कहीं अइसन त नइखे कि जानत बूझत सरकार ई जोखिम लिहले बिया. हाथी के परेशान करे ला एगो चिउँटिओ बड़ हो जाले आ अपना प्रतिद्वन्दी के कमजोर ना समुझे के चाहीं. अगर बबुअवा अपना ननिअउरे में रूक जाव त सरकारी गोल के सुविधा हो जाई अगिला चुनाव के मैदान मारे में.\nबाति जवने होखे. देर सबेर त ममहर से लवटहीं के पड़ी. एहिजा दादी-परदादा के जोगावल अथाह संपतिओ पड़ल बा ओकरो के जोगावल जरुरी बा. अपना ननिअउरा वाला नागरिकता से डेरइला का जरुरत नइखे. ऊ दिन नइखे आवे वाला जब ओह चलते एहिजा के राज कुरसी पर बइठे जोग ना मानल जाई बबुअवा के. काहे कि ना त नव मन तेल होखी ना भउजी के नाचे पड़ी. अइसन बहुमते नइखे मिले वाला कि ओकर दिन आवे. तब ले बबुआ मजा करे आ मजा से रहे. बाजपेयी बन के रहला से नीमन होखी कि घर बसा के रहे. का जाने ओकरे भाग से बबुअवो के किस्मत चमकि जाव.\nतले सुनत बानि कि अपना गोल के गुलाम आ अहमद के शिलांग जाए के आदेश भेजले बाड़न बबुआ. उनुका डर बा कि कहीं गोवा वाला हाल मत हो जाव मेघालय के. दूध से जरल अगर मट्ठो फूंक फूंक के पियो त सहिए कहाई.


भोजपुरी अनुरागी आचार्य प्रतापादित्य के निधन – Anjoria\nMay 2, 2012 OmPrakash Singh खबर, भोजपुरिया लाल 1\nगोरखपुर के वरिष्ठ अधिवक्ता, आनंद मार्ग के वरिष्ठ आचार्य, थियोसाफिकल सोसाइटी गोरखपुर के अध्यक्ष, गोरखपुर विश्वविद्यालय के विधि विभाग के पूर्व प्राध्यापक आ भोजपुरी साहित्यकार रहल आचार्य प्रतापादित्य के निधन काल्हु बुध का दिने भोर में हो गइल.\nआचार्य प्रतापादित्य के जनम 24 मई, 1933 के विश्वनाथपुर (सरया तिवारी), विकास खण्ड खजनी गोरखपुर भइल रहे. इलाहाबाद विश्वविद्यालय से एमए, एलएलबी कइला का बाद साल 1959 से गोरखपुर में अधिवक्ता बन के काम शुरू कइनी. साल 1966 से 1979 ले आप गोरखपुर विश्वविद्यालय में प्रवक्ता विधि रहनी. जागृति, भोजपुरी वार्ता समेत अनेके पत्र-पत्रिकायन के संपादन कइनी. आध्यात्मिक विषय पर आचर्य जी के दर्जनों पुस्तकें छप चुकल बाड़ी सँ.\nआचार्य प्रतापादित्य के अंतिम संस्कार2मई के सबेरे राजघाट स्थित बैकुंठ धाम में आनंदमार्ग विधि से कइल गइल. सराध4मई के अरविंद आवास, बेतियाहाता में होखी.\nउनासी बरीस के आचार्य जी लगातार भोजपुरी में लिखत रहीं आ कई अखबारन में उहाँ के लिखल भोजपुरी स्तम्भ प्रकाशित होत रहल.\nआचार्य के निधन पर अखिल भारतीय भोजपुरी साहित्य सम्मेलन के अध्यक्ष रह चुकल गिरिजाशंकर राय गिरिजेश आपन शोक जतवले बानी.\nएह मनीषि के अँजोरिया के तरफ से हार्दिक श्रद्धांजलि\nहमरो तरफ से आचार्य प्रतापादित्य जी के हार्दिक श्रद्धांजलि.


टटका खबर (अतवार, 23 अगस्त 2015) – टटका खबर\nसुरक्षा सलाहकारन का बीच के बातचीत पाकिस्तान का तरफ से रद्द भइला पर निराशा जतावत गृहमंत्री राजनाथ सिंह कहलन कि अगर पाकिस्तान के काश्मीर मुद्दा उठावे के शौक रहुवे त ऊफा में काहे ना उठवलसि. राजनाथ सिंह इहो कहलन कि आगे के बातचीत अब पाकिस्तान का उपर बा कि ऊ बतियावल चाहत बा कि ना. भारत ओकरा से काश्मीर मुद्दा पर तबले बात ना करी जबले आतंक के मसला हल नइखे हो जात.\nओने पाकिस्तान में डोभाल के दहशत अइसन बा कि आजु पाकिस्तानी सेना कुख्यात आतंकी दाउद के अपना सुरक्षित ठिकाना पर चहुँपा दिहलसि काहे कि दाउद के पुरनका ठिकाना सब भारत के जानकारी में आ गइल बा.\nजम्‍मू-कश्‍मीर के श्रीनगर के हैदरपोरा में अलगाववादी सैयद अली गिलानी के समर्थकन के पुलिस साथे जम के झड़प हो गइल. ई लोग गिलानी के पार्टी तहरीक-ए-हुर्रियत के स्‍थापना दिवस मनावे का नाम पर गिलानी का घरे बिटोराए चाहत रहुवे. ओने कुपवाड़ा जिला के हंदवाड़ा इलाका में सुरक्षाबल एगो मुठभेड़ में तीन गो आतंकवादियन के मार गिरवले.\nपटेल के कहना बा कि पटेल के आरक्षण दीहल गइल त पटेल के बेइज्जति हो जाई. गुजरात के पटेल जाति के कुछ लोग आरक्षण के माँग करत आन्दोलन करत बा त मुख्यमंत्री आनन्दीबेन पटेल साफ कह दिहले बाड़ी कि पटेल समुदाय के आरक्षण ना दीहल जाई काहे कि ई सरदार वल्लभ भाई पटेल के बेइज्जति जइसन होखी.\nअसम में मंत्री रहल कांग्रेसी नेता हिमन्‍त बिस्‍वा सरमा आजु दिल्ली में अमित शाह से भेट कइलन आ कहलन कि ऊ चाहत बाड़न कि कवनो मजबूत नेता का साथे काम करसु आ अन्दाजा लगावल जात बा कि ऊ जल्दिए भाजपा में शामिल हो जइहें. सोमार का दिने ऊ कांग्रेस से इस्तीफा देबे वाला बाड़न.\nवित्‍तमंत्री अरुण जेटली अतवार का दिने कोलकाता में बंधन बैंक के उद्घाटन कइलन. नयका बैंकन में ई पहिला बैंक हवे जवन आपना काम शुरू क दिहलसि. बंधन पहिले माइक्रो फाइनेशसिग के काम करत रहुवे आ अब आपन 501 गो शाखा खोले के एलान कइले बिया.\nकेंद्रीय मानव संसाधन विकास मंत्री स्‍मृति इरानी आज राहुल गाँधी के संसदीय इलाका अमेठी में राहुल पर किसानन के जमीन हथियावे के आरोप खुलेआम लगावत कहली कि राहुल झूठ बोलेलें. अगर साँच बोलत होखस त बतावसु कि किसानन के 65 एकड़ जमीन राजीव गाँधी फाउन्डेशन बहुते कम दाम पर साइकिल कंपनी के आंवटित जमीन अपना नामे करवले बिया कि ना.\nयूपी के उन्‍नाव जिला में जहरीला शराब पीयला का चलते पाँच जने के मौत हो गइल बा आ एक दर्जन लोग के अस्पताल में भरती करावल गइल बा. काल्हु करीब 20 जने एह जहरीला शराब के सेवन कइले रहलें. एगो के काल्हु मौत हो गइल रहुवे आ चार जने आजु अतवार का दिने कानपुर जिला अस्पताल में मर गइले. उन्नाव के एसपी के हटा दीहल गइल बा आ जिला आबकारी अधिकारी आ कोतवाल समेत नौ जने के ससपेंड कर दीहल गइल बा.\nकोलम्‍बो में दूसरा क्रिकेट टैस्‍ट में भारत श्रीलंका के जीते ला 413 रन के निशाना दिहले बावे जवना खातिर खेलत श्रीलंका टीम दू विकेट गँवा के 72 रन बना पवले बा. जीते ला ओकरा अबहियों 341 रन बनावे के बा. एकरा पहिले आजु भारत आपन पारी के रन बना के खतम घोषित कर दिहलसि.\nजमैका में विश्‍व एथलेटिक्‍स चैंपियनशिप में उसेन बोल्‍ट फेरू आपन जलवा कायम राखे में सफल रहलन आ 100 मीटर के फर्राटा दौड़ 9.79 सेकेण्ड में दउड़ के जीत लिहलन. दुसरका जगहा आवे वाला अमरीका के जस्टिन गैटलिन 9.8 सेकेण्ड लिहलन एकरा खातिर.\nपुरान वकील रामजेठमलानी अलगाववादियन के पाकिस्तान के स्वागत समारोह में रोकला पर आपन नाराजगी जतवलन. कहलन कि ई सरकार आ ओकरा गोल के लोग के नासमझी का चलते भइल.\nसोनिया गाँधी के दामाद के हवाई अड्डा पर जामा तलाशी देबे से मिलल छूट हटावे के फैसला कइले बिया केन्द्र सरकार. राबर्ट वाड्रा एह फैसला के स्वागत कइले बाड़न.\nभाजपा के मोदी से सीधा मुकाबला करे का फेर में नीतीश के विकास के मुद्दा हवा हवाई हो गइल बा आ अब उनकर महागठबन्हन जातिगत जोड़तोड़ आ बिहारी अस्मिता के सहारे चुनाव के वैतरणी पार कइल चाहत बावे. अतवार का दिने पटना में एगो कार्यक्रम में नीतीश अपना के ठेठ बिहारी बतावत बिहार खातिर लड़त रहे के एलान कइलन. उमीद कइल जाव कि बिहार के जनता उनुका के भरपूर मौका आ समय दी बिहार खातिर लड़ाई करे ला.\nबिहार के दियारा में बिजली चहुँपावे के पायलट प्रोजेक्ट केन्द्र सरकार शुरु कर दिहले बिया. एह प्रोजेक्ट से छपरा आ पटना के दियारा इलाका के 36 गो गाँवन में बिजली चहुँपाे के काम कइल जात बा.\nपटना में महात्मा गांधी सेतु के बगल में बने वाला दुसरका गंगा पुल के शिलान्यास आजु अतवार का दिने मुख्यमंत्री नीतीश कुमार का हाथे करावल गइल. एह पुल के लंबाई करीब पौने दस किलोमीटर के होखी.\nहम पार्टी के संस्थापक आ मुख्यमंत्री रहल जीतन राम मांझी के कहना बा कि नीतीश कुमार आपन चेहरा चमकावे खातिर एह तरह के शिलान्यास करत बाड़े बाकिर बिहार के लोग अब उनुका झाँसा में नइखे आवे वाला.\nपश्चिम चंपारण जिला के रामनगर इलाका के महुई गांव से पुलिस एगो जालसाज के गिरफ्तार कइले बिया जे दोसरा के एटीएम से बेरानबे लाख रूपिया निकाल लिहले बावे.\nशनिचर का दिने सारण जिला के अमनौर इलाका के पकड़ी गांव में एगो औरत के फाँसी लगा के ओकरा ससुराल के लोग मुआ दिहले बा एह तरह के मुकदमा ओकरा नइहर के लोग लिखवले बावे. ससुराल के सगरी सँवांग फरार बतावल जात बाड़े.


खबर भोजपुरी में (बुध, 26 नवंबर 2014) – टटका खबर\nखबर भोजपुरी में (बुध, 26 नवंबर 2014)\n26 नवम्‍बर 2014 का दिने नेपाल के राजधानी काठमांडू में 18वें सार्क सम्‍मेलन के उद्घाटन सत्र के दृश्य.\n2016 में दक्षेस खातिर भारत एगो उपग्रह अंतरिक्ष में स्थापित करी. एह बात के एलान पीएम मोदी दक्षेस में कइलन. एह शिखर सम्मेलन में 2008 के मुंबई हमलो के चरचा उठवलन मोदी आ कहलन कि आतंकवाद आ अंतर-देशीय अपराधियन का खिलाफ सभके मिल के लड़े के जरूरत बा.\nदक्षेस के3गो संपर्क समझौता पाकिस्तान का चलते ना हो पावल. दक्षेस का बइठक में भारत के पीएम नरेन्द्र मोदी पाकिस्तान के पीएम के नजरअन्दाज करत लउकलन. बाकिर अउरी देशन के प्रमुख से मोदी के गरमजोशी पहिलहीं जस रहुवे.\nउत्तर प्रदेश कॉडर के आईएएस अधिकारी अनूप मिश्रा के लोकसभा के नयका महासचिव बनावल गइल.\nआईसीसी महिला क्रिकेट चैम्पियनशिप के बैंगलुरू में भइल एकदिना मैच में शिखा पांडे (59) के हरफनमौला खेल के सहारे भारत के महिला क्रिकेट टीम दक्खिन अफ्रीका टीम के छह विकेट से हरा दिहलसि.\nभारत में फुटबाल के आई-लीग के टीम भारत एफसी बुध का दिने न्यूजीलैंड के क्रिस ब्राइट के आपन खिलाड़ि बनावे के करार क लिहलसि.\nमध्य प्रदेश के निकाय चुनाव के पहिला दौर के मतदान खातिर प्रचार के काम आजु बुध का दिने थम गइल. मतदान 28 नवंबर के होखे वाला बा आ एकरा खातिर सगरी तइयारी पूरा हो गइल बा. जाने जोग बा कि हाल ही में भइल राजस्थान के निकाय चुनाव में भाजपा के शानदार जीत मिलल जबकि कांग्रेस के करारी हार भइल.\nकेन्द्र सरकार देश के वैज्ञानिकन के सेवानिवृत्ति के उमिर 60 साल से बढ़ा के 62 साल करे के सोचत बिया जेहसे कि एह लोग के अनुभव के अधिका लाभ लिहल जा सके.\nकेन्द्रीय वित्त मंत्री कहलन कि सरकार बहुते कुछ कइले बिया विदेश में राखल करिया धन वापिस ले आवे खातिर. बाकिर ई दुधारी तलवार पर चलला जइसन बा. सगरी सुबूत विदेशन में बा आ ओह सुबूतन के बटोरे से पहिले नाम उजागर कइल नुकसान करा दी. बतवलन कि एह बीच 250 लोग मान लिहले बा कि ओह लोग के खाता विदेशी बैँकन में बा.\nफुटबाल के सुपर लीग में बुध का दिने गोवा में भइल मैच में गोवा के टीम केरला ब्लास्टर्स एफसी के तीन गोल से हरा दिहलसि. केरला टीम कवनो गोल ना कर पवलसि.\nबाक्सिंग फेडरेशन का तरफ से छँटुआ बना दिहल खिलाड़ी सरिता देवी के पक्ष में सचिन तेंदुलकर खड़ा हो गइल बाड़न. काल्हु एह बारे में सचिन केन्द्रीय खेल मंत्री सर्वानंद सोनोवाल से मिलले. केन्द्रीय मंत्री कहलन कि सरकार एह पूरा मामिला पर फेर से विचारे खातिर अंतर्राष्ट्रीय मुक्केबाजी संघ से निहोरा करी.\nपुर्तगाल के प्रधानमंत्री रहल जोस सॉक्रेट्स के बुध का दिने भ्रष्टाचार, कर चोरी आ नाजयज धन के जायज बनावे का हेराफेरी करे का आरोप में न्यायिक हिरासत में ले के जेल भेज दिहल गइल बा.\nसमाजवादी पार्टी से निराश भइला का बाद अमर सिंह अब भाजपा में आवे का फेर में लाग गइल बाड़न. भाजपा नेता ओम माथुर से अमर सिंह के मुलाकात का बाद सियासी पारा गरम होखे लागल बा. कुछ दिन पहिले गोरखपुर जाके महंत आदित्यनाथो से मुलाकात कइले रहलन अमर सिंह.\nमुंबइई पर भइल आतंकी हमला का बरखी का दिने इजरायल हमेशा भारत के साथ देबे के एलान कइलस. एह हमला में चार गो इजरायलीओ नागरिकन के मौत भइल रहुवे.\nमंगल का दिन के गिरावट का बाद बुध का दिने मुंबई शेयर बाजार में मामूली तेजी देखे के मिलल आ सेंसेक्स में 48 अंक के बढ़ोतरी दर्ज भइल.\nदेश में6गो नया सैनिक स्कूल खोले के केन्द्र सरकार मंजूरी दे दिहले बिया. साथही सगरी सैनिक स्कूलन के सरकार अपना अधिकार में लेबे के सोचत बिया.\nसीबीआई प्रमुख चुने का बारे में पेश विधेयक लोकसभा में पारित हो गइल. अब चयन समिति में नेता विपक्ष का बदले सबले बड़का विपक्षी गोल के नेता के सदस्य बनावल गइल बा.\nआजु बुध का दिने करिया धन का मामला पर लोकसभा में पेश कांग्रेस के स्थगन प्रस्ताव के नोटिस लोकसभा अध्यक्ष सुमित्रा महाजन खारिज क दिहली. साथही एह पर चरचा करे ला प्रश्न काल रोकहू से नकार दिहली स्पीकर.


हमार पूरा धेयान अपना शेड्यूल कैलेंडर पर बा – मनोज तिवारी – Anjoria\nबचपन में जब घामा खेलत मिजाज थाकत रहे त कवनो आम भा नीम का फेंड़ का झाँहे दु पल सुकून के मिलत रहे. अइसनके सुकून के तलाश जब जिनिगी में होला त सहारा बनेला रिश्तन के छाँह. जबे कबो मन डगमगाय त मनोज तिवारी के गीत सुनीं भा उनुकर फिलिम देख लीं. जिनिगी के तिखर घाम में ई दुनु रउरा के अपना छाँहे अँकवार लीहें. जब मनोज तिवारी से भेंट होखे त कलम बिना सवाल जबाब के ना रहि पावे.\nमनोज जी, भोजपुरी गीतन में मिठास के परंपरा बाजार के भेट चढ़ गइल बा आ लोकगीतन में आजु अश्लीलता आ फूहड़ता के छौंक लगावल जात बा. एह पर का कहब ?\nएह बात के दरद हमनी सभही के बा. आजु मनुहार, प्यार आ दर्द के परिभाषो लोकगीतन में बदले लागल बा. बाकिर जवना दिने सुने देखे वाला एकरा के नकार दीहें ओही दिने भोजपुरी गीतन के मिठास लवटि आई.\nआपके गीतन से सगरी व्यवस्था हिल जात रहुवे. ‘पियजिया अनार हो गइल,’ आजुओ लोग के इयाद बा जवन अटल सरकार के मुसीबत में डाल दिहले रहुवे. अब आपके तरकश से गीत संगीत के अइसन तीर कमे निकलत बा. कारण ?\n‘जिया ये बिहार के लाला…’ गीतो त संगीत के बाजार में परंपरागत व्यवस्था के तूड़ले रहल. कुछ लोग कवनो कीमत पर तरक्की पावल पसंद करेला जबकि हम कबो अपना गीतन से समझौता ना करीं.\nआपके क्राईम बेस शो ‘सावधान इंडिया’ त बहुते पापुलर भइल बा, कइसन लागत बा पहिला हाली कवनो क्राइम बेस शो के एंकरिंग करत ?\nहमरा ला ई ना भूलाएवाला आ एकदमे अलग तरह के अनुभव वाला शो ह एह शो में हम जननीं कि यूपी के जुर्म के तह में का बा. ई शो हमरा सोझा अनेके चुनौती खड़ा कर दिहले बा बाकिर हम डगमगाइल नइखीं.\nमनोज जी, रउरा अतना लमहर सिनेमाई सफर कइले बानी आ आजुओ सफलता राउर गोड़ चूमत बिया. एकरा पीछे कवन राज बा ?\nआप फिल्म लाईन में होखीं भा कवनो दोसरा लाईन में. सफलता पावे के सबले नीमन तरीका इहे बा कि जवन हईं तवने रहीं आ उहे करीं जवन रउरा नीक लागे.\nआपके अतना उर्जा कहाँ से मिलेला. भारत समेत दुनिया भर में होखे वाला राउर शो आ फेर शूटिंग शेड्यूल ?\nबस कसरत करीलें आ फिट रहीलें. हमार व्यस्तते हमरा के उर्जा देले.\n‘गैंग ऑफ वासेपुर’ क बाद हिंदी सिनेमा में रउरा आवाज में गीत फेर कब सुने के मिली ?\nबस जल्दिए कुछ अउरी बड़ हिन्दी फिलिमन में हमार गाना सुनाई दी.\nआपके सीसीएल में शामिल भोजपुरी दबंग टीम के कप्तान बनावल गइल बा. माने कि एहिजो राउर दबंगई देखे के मिली ?\nहमरा एह बात के मलाल हमेशा रहल कि दोसरा भाषा के स्टार क्रिकेट खेलेलें त भोजपुरी स्टारन के एहसे फरका काहें राखल गइल बा ? अब हमार ई मलाल दुर हो गइल बा.\nराजनीति क पिच पर चौका छक्का कहिया मारब ?\nफिलहाल त हमार पूरा धेयान अपना शेड्यूल कैलेंडर पर बा. एह में शोज, फिलिम, सावधान इंडिया, एड, ब्रांडिंग, क्रिकेट, सिंगिंग वगैरह का बाद शायदे जगहा बाचे.\nमनोज जी, भोजपुरी सिनेमा के मौजूदा गड़बड़झाला पर का कहब आप ?\nएह दौर में कुछ गड़बड़झाला जरूर बा बाकि संगही संगे बढ़न्ती के लक्षणो बा. जब गड़बड़झाला के दूर कर लिहल जाई त बढ़न्ती के अउरी बल मिली इहो तय बा.\nबचपन के कुछ याद ताजा कर सकीलें का ?\nहमार शुरूआती पढ़ाई-लिखाई बिहार के भभुआ के अतरवलिया गांव पर भइल रहे. साल 1985 में सेवा निकेतन उच्च विद्यालय बरहली, भभुआ से हाई स्कूल पास कर के आगा के पढ़ाई ला बनारस आ गइनी आ ओहिजे से हम बी.पी.एड. आ एम.पी.एड.कइनी.\nसंगीत का तरफ रुझान कब आ कइसे भइल ?\nसंगीत त हमरा खून में रचल-बसल बा. हमार बाबूजी गांव जवार में शास्त्रीय संगीत के नामी गायक रहनीं, साल 1983 में जब हम 13 साल के रहीं त माथ पर से बाबूजी के हाथ उठ गइल. उनुका सराध का दिने कवनो कलाकार के हारमोनियम हमरा घरे छूट गइल. ओकरा के उठा के हम घरे ले अइनी आ गाहे बगाहे ओह पर अंगुरी थिरके लागल. एकरे बाद हम खुद ब खुद बांसुरी बजावल सीखनी आ रफी के गीत ‘जल्दी जलदी चला रे कहारा-सूरज डूबे रे नदिया’ के धुन निकलनी. एहीजे से संगीत ओर हमार झुकाव बढ़ल. गाँव से बनारस अइला पर हम एहिजा के सांगीतिक आ सांस्कृतिक परम्परा के करीब से समुझनी. भाई साधु शरण हमरा के भोजपुरी संगीत आ गवनई के कैरियर बनावे ला उकसवले. बनारसे में दशाश्वमेध घाट पर हमार पहिलका सार्वजनिक प्रस्तुति ‘राममय रात’ भइल जवना में भारी भीड़ जुटल आ हमार गवनई सराहल गइल. एहिजे हमरा शुरुआती पहिचान मिलल.\nअपना संगीत सफर का बारे में कुछ अउर बताईं.\nहमार भाई साधु शरण हमरा गीतन के दू गो कैसेट बनववलन. ऊ कैसेट रहली स ‘भोजपुरी हंगामा’ आ ‘रामभजन’. दुनु ना चलल आ हम एकरा के चुनौती मान लिहनी साल 1996 तकले के दौर बहुते संघर्ष भरल रहल. वाराणसी के एगो स्टेज शो में त हम पुलिसिया बर्बरतो भुगतनी. गुलशन कुमार से मिले ला कई-कई दिन ले हम टी-सीरीज का दरवाजा पर खड़ा रहत रहीं, बाकिर मुलाक़ात ना हो पावत रहे. एकाध बार टी-सीरीज में गावहू के मिलल लेकिन हमरा के नकार दिहल गइल. बाकिर हमहू हार ना मननी. साल 1996 में वैष्णव देवी के यात्रा से लवटनी त डरत सहमत हम एख बेर फेरू टी-सीरीज के दूआर खटखटवनी. ओह दिन गुलशन कुमार जी मौजूद रहनी. हमरा गीतन के तइयार कैसेट ‘मइया के महिमा’ जवन कई बेर रिजेक्ट भइल रहे, गुलशन कुमार के बहुते नीक लागल. उहाँके हमरा आवाज़ के तारीफ करत कहनी कि, तुम्हारी आवाज़ बहुत मृदुल है। हमरा आँखि से लोर बह उठल. गुलशन कुमार ओह दिन हमरा के नया नाम मनोज तिवारी ‘मृदुल’ दिहनी. टी-सीरीज से निकलल हमार पहिलका कैसेट ‘मईया के महिमा’ सुपर हिट रहल. एह कैसेट से हमरा गंभीर कलाकार के पहचान मिलल. एकरा बाद बगलवाली, सामने वाली, चूड़ी खनका के वगैरह हिट कैसेटन के लकीर लाग गइल.\nभोजपुरी के आठवीं अनुसूची में शामिल करावे ला का करत बानी ?\nभोजपुरी त हमार आत्मा ह. एकरा के समुचित सम्मान दिआवे ला हमार सगरी जीवन समर्पित बा. भोजपुरी के बढ़न्ती से जुड़ल हर संघर्ष के हमार सहयोग आ समर्थन रहेला. भोजपुरी के संविधान के आठवीं अनुसूची में डलवावे ला हम राजनीतिज्ञन क बीच भरपूर लॉबिंग कइले बानी. सोनिया गांधी से लगाइत श्रीप्रकाश जायसवाल तक सबसे बतियवले बानी.


देश दुनिया के खबर, अतवार 28 अगस्त का दिने – टटका खबर\nदेश दुनिया के खबर, अतवार 28 अगस्त का दिने\nअतवार का दिने देश भर में अन्ना के जीत केजश्न मनावल गइल. दिल्ली के इंडिया गेट पर हजारों लोग के भीड़ उमड़ल जवना में हर उमिर के आ हर पेशा के लोग रहल.\nअन्ना हजारे के सहयोगी प्रशांत भूषण के कहना बा कि पिछला 13 दिन के लड़ाई के सबले खास हासिल रहल हर समुदाय के लोग के एकजुट कइल.\nकेंद्रीय कानून मंत्री सलमान खुर्शीद अतवार का दिने कहले बाड़न कि सरकार कानूनो बनावत घरी सामाजिक संगठनन के भागीदारी बनवले राखी.\nस्वर साम्राज्ञी लता मंगेशकर गांधीवादी अन्ना हजारे अउर देश के नौजवानन के भ्रष्टाचार के खिलाफ उनुका आंदोलन के मिलल सफलता आ असम्भव के सम्भव बनवला पर बधाई दिहले बाड़ी.\nजम्मू कश्मीर के श्रीनगर में 300 से अधिक मोटरसाइकिल सवार शनिचर का रात एगो थाना पर पथराव कइले जवना से छह गो पुलिसकर्मी घवाहिल हो गइले. 70 गो हमलावरन के गिरफ्तार कर लिहल गइल बा आ 10 गो मोटरसाइकिलो जब्त कइल गइल बा.\nमुम्बई में भारी बरखा का चलते अतवार का दिने छत्रपति शिवाजी अंतर्राष्ट्रीय हवाई अड्डा पर कुछ देर ले उड़ान ना हो पावल.\nप्रधानमंत्री मनमोहन सिंह अतवार का दिने राष्ट्रपति प्रतिभा पाटील से भेंट कर के लोकपाल विधेयक सम्बंधी प्रस्ताव के संसद से मिलल मंजूरी पर चरचा कइलन.\nअन्ना आन्दोलन के परिणति के भाजपा आम आदमी के जीत बतवलसि.\nरामलीला मैदान में 13वां दिने आपन अनशन तूड़ला का बाद अन्ना हजारे के गुडगांव स्थित मेदांता अस्पताल में भरती करवावल गइल बा जहाँ उनुका के डाक्टरन का निगरानी में राखल जाई. उनुकर जांच करे वाला डॉ नरेश त्रेहन के कहना बा कि अन्ना पूरा स्वस्थ बाड़न.\nभूमि आवंटन के मुद्दे पर घेराइल हरियाणा के हुड्डा सरकार जे राजीव गांधी चैरिटेबल ट्रस्ट के जमीन आवंटित कइले बिया.\nहिमाचल में कुल्लू दशहरा6अक्टूबर से 12 अक्तूबर ले आयोजित होई.\nनेपाल में दूसरका बेर माओवादियन के सरकार बने जा रहल बा. पिछला तीन साल में चउथा प्रधानमंत्री खातिर अतवार का दिने भइल मतदान में माओवादी उम्मीदवार बाबूराम भट्टराई चुनाव जीत गइल बाड़न.\nबांग्लादेश के प्रधानमंत्री शेख हसीना कहले बाड़ी कि लीबिया के शासक मुअम्मार गद्दाफी बांगला देश के संस्थापक आ उनुका पिता शेख मुजीबुर रहमान के हत्यारन के पनाह दिहले रहले.\nअल्जीरिया एह बाति से नकरले बा कि मुअम्मार गद्दाफी के काफिला अल्जीरिया में घुसल बा.\nपाकिस्तान में अतवार का दिने एगो यात्री रेलगाड़ी पर बंदूकधारियण के हमला में कम से कम पांच लोग मराइल बाड़े आ 17 जने घवाहिल भइल बाड़े.\nअमेरिका के पूरबी तट पर आइल आइरीन तूफान का चलते वाशिंगटन, न्यूयार्क, फिलाडेल्फिया समेत कई शहरन के बिजली गुल हो गइल. में 10 लाख मकानों की विद्युत आपूर्ति ठप्प हो गई। अकेले न्यू जर्सी में लाखों लोग प्रभावित हुए हैं।\nपाकिस्तानी प्रधानमंत्री यूसुफ रजा गिलानी कराची हिसा के सरकार खातिर ‘सबले बड़हन चुनौती’ बतावत लोग से पुलिस के सहायता करे के निहोरा कइले बाड़न.\nपाकिस्तान के आतंकवाद निरोधी एगो अदालत राष्ट्रपति रहल परवेज मुशर्रफ के सम्पत्ति जब्त करे के आदेश दिहले बिया काहे कि ऊ अदालत में हाजिर नइखन होत.\nगद्दाफी के पोसपुत बेटी जिंदा बिया आ त्रिपोली के एगो अस्पताल में डॉक्टर बिया.\nआतंकवादी संगठन अलकायदा के नम्बर दू सरगना अतियाह अब्द अल-रहमान पाकिस्तान में मरा गइल बा.\nविमानन कम्पनी फिनएयर ने भारतीय विमानन कम्पनी किंगफिशर का साथे मिलके भारत के सात गो नया शहर के अपना नेटवर्क में शामिल कर लिहले बिया.\nबीस बरीस से बेसी समय दक्षिण फिल्म उद्योग में बितवला का बाद ‘बाडीगार्ड’ के निर्देशन से बालीवुड में डेग धरे वाला सिद्दीकी के कहना बा कि बालीवुड रचनात्मकता का हिसाब से संतुष्टि देबेला.\nअन्ना की जीत के बालीवुड एगो नया सबेरा कहले बा. अमिताभ बच्चन आ शबाना आजमी से लगाइत बालीवुड की तमाम हस्ती अपना ट्विटर पर बधाई के झड़ी लगा दिहले बाड़े.\nइलाज करावे खातिर अमेरिका जात सलमान खान पता ना कवना कारण से आपन यात्रा एक दिन ला टार दिहले आ अब आजु अतवार का दिने जाये वाला बाड़े.\nइंग्लैंड क्रिकेट टीम के स्पिन गेंदबाज ग्रीम स्वान के कहना बा कि उनुकर सबले बढ़िया खेल होखल अबही बाकिये बा जवना खातिर ऊ कड़ा मेहनत करत बाड़े.\nरूसी एथलीट वालेरी बोरचिन 13वां विश्व चैम्पियनशिप के 20 किलोमीटर पैदल चाल स्पर्धा के स्वर्ण पदक जीत लिहले. ऊ एक घंटे 19 मिनट 56 सेकेंड में ई दूरी तय कइलन.\nअबही ले छठवा जगह पर रहल भारतीय टीम के पुरुष विश्व स्क्वॉश चैम्पियनशिप में आठवां जगह से संतोष करे के पड़ल बा.\nलीस्टरशायर काउंटी क्लब फ्रेंड्स लाइफ ट्वेंटी-20 फाइनल मुकाबला में समरसेट के 18 रन से हराके खिताब जीत लिहले बावे.\nउत्तर प्रदेश के खबर, अतवार 28 अगस्त का दिने\nबिहार के खबर, सोमार 29 अगस्त का दिने


तिसरको हफ्ता ‘सजना मंगिया सजाई दऽ हमार’ के सुपरहिट प्रदर्शन जारी रहल – Anjoria\nJul 30, 2014 नेहाश्री, सजना मंगिया सजाई द हमार\nमेहरारूअन के पहिल पसंद बनल भोजपुरी फिलिम ‘सजना मंगिया सजाई द हमार’ अपना प्रदर्शन के तिसरको हफ्ता में सुपर हिट बनल रहल. मैनास प्रोडक्शन के बैनर में निर्माता हलचल सिंह के ई फिलिम बेटी के वजूद के मजबूत बनावत बिया. फिलिम में राजस्थानी सुपरस्टार अभिनेत्री नेहाश्री आ स्टार नायक गायक अरविन्द अकेला उर्फ कल्लू के अभिनय के जादू देखेवालन के दिल दिमाग पर आपन जादू कइले जात बा. सभे एह जोड़ी के भरपूर सराहऽता.\nएह फिलिम के सबले बड़ खासियत बा कि ढेर दिन बाद कवनो भोजपुरी फिलिम के सेंसर बोर्ड से ‘यू’ सर्टिफिकेट मिलल बा. भोजपुरी संस्कृति के मान-मर्यादा के ध्यान में राखत एगो साफ सुथर फिलिम बनवले बाड़न निर्माता हलचल सिंह आ उनका उम्मीदन के साकार कइले बाड़न निर्देशक ओम प्रकाश यादव ‘ओमजी’.\nनेहाश्री के बिंदिया के जादू चल गइल बा मेहरारूअन पर\nएह फिलिम के नायिका आ राजस्थानी सिनेस्टार अभिनेत्री नेहाश्री के बिंदिया पूरा बिहार आ झारखण्ड में अपना छाप छोड़ले जात बिया. एह महिला प्रधान भोजपुरी फिलिम के प्रमोशन करत नेहाश्री सगरी औरतन के ‘सजना मंगिया सजाई द हमार’ ले बिंदिया सौगात में बँटली आ ओह लोग से प्यार आ आशीष लिहली.\nबिंदिया के महत्व हमनी के महिला समाज में बहुते खास बा. बिंदिया सुहाग के निशानी होले आ सोहागिन औरत हमेशा अपना माथ पत टिकुली बिशदिया लगवले राखेली.


सीमा सिहं के आयटम शतक – Anjoria\nभोजपुरी सिनेमा के सनसनी सीमा सिंह एगो नया रिकार्ड बना दिहले बाड़ी आयटम सांग के शतक बनावे के. सीमा सिंह भोजपुरी के पहिला आयटम डांसर हई जिनकर आयटम वाली फिल्म एक सौ बन गइली सँ. तीने साल में सौ फिल्म में आयटम नम्बर देबे के रिकार्ड बनावे वाली सीमा सिंह के आयटम शतक वाली फिल्म रहल “इंसाफ” जवना में मेगा स्टार मनोज तिवारी आ सुपर स्टार पवन सिंह मुख्य भूमिका में बाड़े. सीमा सिंह के आयटम वाली हर फिल्म सफल साबित भइल बा.\nसीमा सिंह के आयटम के शतक के शूटिंग मुंबई के एगो स्टूडियो का सेट पर भइल जहाँ इन्डस्ट्री के तमाम दिग्गज मौजूद रहलन. “इंसाफ” के निर्माता हउवें मशहूर अभय सिन्हा. सीमा सिंह आजुवो सबसे बेसी आयटम नंबर कर रहल बाड़ी. हर निर्माता सीमा सिंह के लकी माने ला आ सीमा सभकर पसंदीदा आयटम डांसर हो गइल बाड़ी. आ कमोबेस हर भोजपुरी फिल्म में सीमा के जलवा देखे के मिल रहल बा.


Bhojpuri: माई के अँचरा पुरान, अँचरवे में खोट हो गइल; मदर्स डे पर जरूर पढ़ें Mother s day special There is no one in the world like mother every happiness in her lap\nपूरा विश्व में मई महीना के दूसरा अतवार के मातृ दिवस मनावल जाला.\nमाई के ममता पर हिन्दी आ भोजपुरी में गाना बहुत सारा गीत बा. भोजपुरी में हालांकि माई पर ढेर गाना लोरी बा लेकिन कुछ गाना बा जवन माई के प्रेम आ ओकर महत्व के बखान करता जइसे एगो गाना बा ‘माई रे माई तोर मनवा गंगा के पनिया हो राम…’ ई गाना रफी साहब गवले रहलें आ ई एगो क्लासिक गाना बा अंजान साहेब के लिखल.\nLast Updated: May 9, 2021, 11:16 AM IST\nआज मदर्स डे ह. पूरा विश्व में मई महीना के दूसरा अतवार के मातृ दिवस मनावल जाला. हालाँकि अभी त मनावे लायक कुछुओ नइखे. कोरोना के चलते का गाँव, का शहर सब श्मशान बनल बा. रोज लोग मर रहल बा. हर उम्र के लोग मर रहल बा. केतना लोग अपना महतारी-बाप के खो देलस.\nजेकर माई मुअल बाड़ी, ओकरा खातिर त आज के दिन अउर भारी होई. पिछिला साल कोरोने में एगो फिल्म के अइसने मार्मिक दृश्य खातिर हमरा से गीत लिखवावल गइल. एह सिचुएशनल गीत के आज कई लोग अंदर तक महसूस करत होई.\nगीत के बोल बा -\nअँचरा छोड़ा के चल काहे दिहले\nएतना दूर ए माई\nअब के बबुआ, बबुआ कहिके हमके पास बोलाई\nतोरा बिना जीही, जीही कइसे\nतोर बउरहवा रे माई\nफिल्म ‘मेहंदी लगा के रखना 3’ में हमार लिखल इ गाना खेसारी लाल यादव पर फिल्मावल गइल बा. गाना के संगीत बड़ा सुंदर बा, रजनीश मिश्र संगीत निर्देशक बानी. फिल्म के निर्देशन भी इहें के कइले बानी. युवा गायक नीलकमल के स्वर में गाना खूब धरत बा. कहानी में जब हीरो के एकलौता सपोर्ट करे वाली माई मर जात बाड़ी त उ भोकार पार के रोवत बाड़न आ अपना माई से पूछत बाड़न कि\nखूँटा उखड़ गइल बा गईया के\nअब इ बछड़ुआ कहवाँ जाई\nमाई के ममता पर हिन्दी आ भोजपुरी में गाना बहुत सारा गीत बा. भोजपुरी में हालांकि माई पर ढेर गाना लोरी बा लेकिन कुछ गाना बा जवन माई के प्रेम आ ओकर महत्व के बखान करता जइसे एगो गाना बा ‘माई रे माई तोर मनवा गंगा के पनिया हो राम…’ ई गाना रफी साहब गवले रहलें आ ई एगो क्लासिक गाना बा अंजान साहेब के लिखल. फेर एगो गाना बहुत साल बाद फिल्म पंडित जी बताईं ना बियाह कब होई में आइल - ‘माई जइसन हो, के करी दुनिया में प्यार’ जवन बहुत पसंद कइल गइल. निरहुआ के फिल्म जिगरवाला के गाना ‘अमृत के धार केहू केतनो पिआई’ भी माई के ममता पर लिखाइल सुंदर गाना बा.\nहिन्दी में माई पर कुछ सदाबहार गीत बाटे, जइसे जानवर फिल्म के गाना, ‘पास बुलाती है, कितना सताती है’ सुने वाला के आँख में आँसू भर देला. फिल्म लाडला के गाना ‘तेरी उंगली पकड़ के चला’ बहुत मार्मिक गाना बा. सोनू निगम के गावल गाना ‘माँ का दिल’ सभके पसंदीदा गाना ह आ ओह के हर एक एक लाइन में एतना मर्म बा कि सुने वाला भावुक हो जाला.\nमाई के प्यार आ ओकरा त्याग पर खूब लिखाइल बा, कहाइल बा, देखावल भी गइल बा. हमनी के वेद-पुराण से लेके आधुनिक कला अउरी साहित्य भी हमेशा से माई के गुणगान कइले बा. हिन्दी, भोजपुरी, मराठी, अंग्रेजी, तमिल, तेलुगु आ अन्य भाषा के सिनेमा में भी माई पर फिल्म बनल बा, माई पर गीत बनल बा, ओकरा किरदार पर कहानी बनल बा, आइकॉनिक सीन फिल्मावल बा.\nसभके याद होई दीवार फिल्म के सीन, अमिताभ बच्चन, शशि कपूर आ निरूपा रॉय के बीच फिल्मावल सीन. जब अमिताभ अपना दौलत शोहरत आ इज्जत के धौंस दे तारें आ पूछत बाड़ें कि तोहरा लगे का बा तs शशि कपूर उनका के एक लाइन में चुप करा देत बाड़ें. कहतारें कि ‘मेरे पास माँ है’. उहे माँ जेकरा सामने ई सगरो धन दौलत, नाम शोहरत फीका बा.\nमाई के त्याग आ न्यायप्रियता पर फिल्म मदर इंडिया माई पर बनल एगो कल्ट क्लासिक फिल्म ह. एह फिल्म के अब तक बेहतरीन भारतीय फिल्मन में शीर्ष में दर्जा दिहल जाला. एगो माई जब ओकर पति परिवार छोड़ के कहीं चल जात बाड़न त अकेले अपना तीन गो बेटा अउरी कोख में पलत चौथा संतान के जिम्मेदारी उठावत बाड़ी. उनका ऊपर गाँव के महाजन सुखीलाल के कर्ज चढ़ते जाता जवन भरले भरात नइखे. उनका जीवन में एक से एक तूफान आवता आ उ सबके डँट के सामना करत बाड़ी. एह संघर्ष में उ आपन तिसरका आ चौथा संतान खो देतारी बाकिर अपना पहिला दू संतान खातिर लड़त बाड़ी. कालांतर में जब बड़का बेटा डाकू बन जाता आ अपना जुल्म के बदला लेवे खातिर गलत राह अपनावता त माई बड़ा कष्ट से पालल ओह बेटा के धर्म अउरी न्याय के रक्षा खातिर गोली मार देतारी. ई फिल्म में माई के अपना बच्चा खातिर कुछु क जाए वाली दृढ़संकल्पित स्त्री के अलावा एगो भारतीय नारी के रूप भी दिहल बा जवन चंडी बन जाले जब ओकरा सामने अन्याय होला.\nमाई के दमदार किरदार वाली एगो अउर फिल्म बा- मॉम. एह फिल्म में श्रीदेवी माई के भूमिका में बाड़ी. फिल्म के कहानी एगो माई के बा जवन शिक्षिका बाड़ी आ अपना सौतेली बेटी के स्कूल में पढ़ावत बाड़ी. माई बहुत कोशिश करतारी कि उ बेटी उनका के माई कहे. एक बार बेटी के रेप हो जाता आ उ बिस्तर पर पड़ जा तिया. पुलिस प्रभाव मे आके केस रफा दफा कर देतिया. माई घायल शेरनी के जइसे बेटी के इंसाफ दिआवत बाड़ी. अंत में बेटी अपना सौतेली माँ के मॉम कहि देतिया जेकरा के सुने खातिर उनकर कान तरसत रहत बा. ई फिल्म माई के अपना संतान खातिर कवनो भी दुश्मन से लड़ जाए के कहानी कहत बा.\nनिर्देशिका अश्विनी अय्यर तिवारी के फिल्म नील बट्टे सन्नाटा में एगो नौकरानी माई अपना बेटी के अफसर बने के सपना खातिर सभ ताकत झोंक देत बाड़ी आ अंत में ओकरा के अफसर बनाइये देत बाड़ी. एही तरे माई के दमदार किरदार पर बॉलीवुड में अउर भी फिल्म बनल बा जइसे हेलीकॉप्टर ईला, पा, चाँदनी बार, वास्तव, सीक्रेट सुपरस्टार, जज्बा, कहानी आदि.\nमदर्स डे पर इ सब त फिल्म आ गाना-बजाना के बात भइल. तनी ओल्ड एज होम के तरफ चलल जाय. तनी ओने चलल जाय जहाँ बेटा अमेरिका-इंग्लैण्ड में आ बेबस माई-बाप अकेले इण्डिया में आ एह कोरोना काल में केहू पूछ्निहार नइखे. इ त छोड़ी साहेब बेटा-बहू के साथ रहलो पर कुछ बुजुर्ग उपेक्षित बाड़े त हमरा अपने गाना के लाइन मन परता –\nमाई के अँचरा पुरान, अँचरवे में खोट हो गइल\nमदर्स डे के सार्थकता तबे बा जब बबुआ माई के बुढ़ापा में ओइसहीं केयर करस जइसे माई बबुआ के बचपन में कइले रहली.